Zahid nafi arah sesiapa guna dana Yayasan Akalbudi untuk tujuan peribadi

Bekas timbalan perdana menteri Ahmad Zahid Hamidi memberitahu Mahkamah Tinggi hari ini bahawa beliau tidak pernah mengarahkan sesiapa untuk menggunakan dana Yayasan Akalbudi bagi tujuan peribadinya.Menurut Zahid, 69, segala perbelanjaan yayasan yang ditubuhkan pada 1997 itu ditanggung olehnya secara peribadi.“Pada peringkat awal penubuhan (yayasan), sebahagian besar daripada dana Yayasan Akalbudi adalah daripada sumbangan saya sendiri, hasil dari gaji dan simpanan saya antaranya keuntungan pembelian dan penjualan saham sejak bergiat aktif di dalam dunia korporat.“Hal ini adalah untuk memastikan bahawa Yayasan Akalbudi boleh melaksanakan program amal jariah saya dan boleh menyampaikan bantuan dan sumbangan kepada individu atau pihak yang memerlukan dan juga dalam pembinaan-pembinaan masjid, maahad dan sebagainya,” katanya yang merupakan seorang daripada pemegang amanah Yayasan Akalbudi sejak 1997 sehingga kini.Zahid berkata demikian ketika membacakan pernyataan saksinya pada hari pertama prosiding membela diri bagi 47 pertuduhan membabitkan pecah amanah, rasuah dan pengubahan wang haram.Zahid berkata selepas kerja-kerja amal jariah Yayasan Akalbudi semakin diketahui oleh orang luar sejak 2013, yayasan itu mula mendapat sumbangan daripada rakan-rakannya seperti Mohamed Hashim Ali (saksi pendakwaan ke-29), Syed Mokhtar Al-Bukhary, Halim Saad dan Ahmad Johan.“Bagi tujuan ini, saya menegaskan bahawa Yayasan Akalbudi tidak pernah sama sekali meminta tetapi hanya mempromosikan kepada mana-mana individu mahupun syarikat bahawa mereka boleh menyumbang dana kepada Yayasan Akalbudi. “Yayasan Akalbudi tidak pernah sama sekali menyekat dan menghalang mana-mana pihak daripada menyumbang kepada Yayasan Akalbudi,” kata Zahid ketika pemeriksaan utama oleh peguamnya, Ahmad Zaidi Zainal.Menceritakan mengenai penubuhan Yayasan Akalbudi, Zahid berkata penubuhan yayasan itu adalah daripada cetusan ideanya sendiri ketika berkhidmat dalam dunia korporat dan menjadi pengerusi Bank Simpanan Nasional (1994-1998) serta Ketua Pegawai Eksekutif di Kretam Holding Berhad (1994-1998), Tekala Corporation Berhad (1995-1998), Ramatex Berhad (1995-1999) dan Seng Hup Berhad (1996-1998).“Saya juga menyatakan bahawa Yayasan Akalbudi ini adalah suatu amanat daripada ayahanda dan ibunda saya yang saya pegang sehingga ke hari ini,” katanya.Ahli Parlimen Bagan Datuk itu berkata objektif penubuhan yayasan itu adalah untuk melaksanakan sedekah, wakaf, infaq dan aktiviti amal jariah bagi tujuan agama serta kebajikan untuk semua golongan yang memerlukan dan tidak hanya tertumpu kepada penduduk kawasan Parlimen itu sahaja.“Pada ketika itu, saya memperoleh pendapatan lebih kurang RM120,000 sebulan dan saya hanya menggunakan lebih kurang RM30,000 hingga RM40,000 bagi kegunaan diri dan keluarga saya dan bakinya saya gunakan untuk sedekah, wakaf, infaq dan aktiviti amal jariah bagi tujuan-tujuan agama serta kebajikan.“Atas dasar untuk melakukan kerja amal jariah dan tujuan-tujuan agama inilah saya telah menubuhkan satu yayasan yang dinamakan sebagai Yayasan Budi pada tahun 1997. “Nama Yayasan Budi kemudiannya ditukar kepada Yayasan Akalbudi kerana nama Budi itu lebih kepada sumbangan amal jariah dan nama Akalbudi melibatkan pengertian yang lebih luas iaitu melibatkan kegiatan ilmiah, penyelidikan dan bidang-bidang akademik bagi tujuan intelektual,” katanya.Zahid mengesahkan bahawa sejak penubuhan Yayasan Akalbudi, kesemua pemegang amanah yayasan itu tidak pernah membantah berkenaan dana-dana yang disalurkan kepada tujuan pembinaan Masjid atau Maahad, rumah anak yatim, surau dan sebagainya.


1,120 pekerja asing tidak bekerja akan diberi majikan baru

Seramai 1,120 pekerja asing yang telah dibawa masuk ke negara ini menerusi Pelan Kelonggaran Penggajian Pekerja Asing didapati tidak bekerja, kata Menteri Dalam Negeri Saifuddin Nasution Ismail.
Bagaimanapun katanya kerajaan akan melaksanakan inisiatif untuk menempatkan pekerja terbabit dengan majikan baharu bagi menjaga aspek kebajikan mereka.
Menyifatkan ia sebagai isu lambakan pekerja asing, Saifuddin berkata kebanyakan pekerja asing terlibat adalah dari Bangladesh dan dibawa masuk untuk bekerja dalam sektor pembersihan dan pencucian.
Beliau berkata agensi pengambilan pekerja asing atau majikan yang membawa masuk mereka telah dikenal pasti dan tindakan akan diambil terhadap syarikat berkenaan termasuk disenarai hitam.
“Kita tahu siapa ejen dan majikan yang melakukan perkara itu," katanya dalam sidang media selepas mempengerusikan Mesyuarat Jawatankuasa Mengenai Pengurusan Pekerja Asing Kelapan di sini hari ini.
Katanya lebih 400,000 pekerja asing sudah dibawa masuk ke Malaysia menerusi program rekalibrasi dan pelan kelonggaran itu, namun kira-kira 100,000 pekerja asing lagi diperlukan untuk mengisi pekerjaan di lima sektor kritikal iaitu pembinaan, pembuatan, perkhidmatan, perladangan dan pertanian.
Dalam pada itu, beliau berkata Kementerian Sumber Manusia (KSM) turut mengesan majikan atau agensi pengambilan pekerja asing yang memohon kuota pekerja asing menerusi pelan tersebut namun masih mengiklankan jawatan kosong terutamanya di media sosial.
Beliau berkata perkara itu akan menyumbang kepada lambakan pekerja asing di negara ini selain memberi kesan kepada kedudukan negara dalam senarai Laporan Tahunan Jabatan Negara Amerika Syarikat Mengenai Pemerdagangan Orang (AS TIP Report).
“Ini kerana kita tidak boleh hantar mereka balik kerana kedudukan rating akan terkesan… jadi kena perbetulkan.
“Kita baru sahaja memasuki Tier 2. Dalam tempoh 1 April tahun ini sehingga Mac depan kita akan diperhatikan apakah kita berjaya patuh terhadap beberapa perkara termasuklah membanteras elemen buruh paksa,” katanya.
Laporan TIP yang dikeluarkan pada 15 Jun lepas menunjukkan kedudukan Malaysia naik daripada Tahap 3 ke Tahap 2 Pemerhatian dan Saifuddin dilaporkan berkata kerajaan akan meningkatkan usaha mendakwa dan menyabitkan kes terhadap penjawat awam yang didapati bersubahat dalam aktiviti pemerdagangan orang atau buruh paksa.


Kes harian turun bawah 4,000 jangkitan, 4 lagi terkorban

3,943 kes baru Covid-19 direkodkan semalam menjadikan jumlah keseluruhan sebanyak 4,728,168 kes.
Sebanyak 4,645 pesakit turut dilaporkan sembuh, menjadikan jumlah keseluruhan kes sembuh sebanyak 4,646,723.
Ketika ini, 45,375 kes aktif direkodkan, dengan 43,701 atau 96.3% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,577 (3.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 66 kes dan 45 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.6% dengan kes Covid-19 merangkumi 17.7%.
Empat lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,070 orang.


Kontrak bos Finas ditamatkan 4 bulan awal

Perbadanan Kemajuan Filem Nasional Malaysia (Finas) mengumumkan kontrak Md Nasir Ibrahim sebagai ketua pegawai eksekutif (CEO) agensi itu tamat berkuat kuasa hari ini.
Perkembangan itu juga menyaksikan salinan surat penamatan perkhidmatan tersebut sedang tular di media sosial.
Nasir dilantik sebagai CEO Finas bagi tempoh dua tahun bermula 1 November 2021 sehingga 30 Oktober 2023.
Bagaimanapun, Finas dalam satu kenyataan menyebut, keputusan menamatkan kontrak Nasir dibuat sebagai langkah penstrukturan semula badan berkenaan agar dapat membawa perubahan kepada industri perfileman tanah air.
"Penstrukturan ini akan membabitkan penjajaran semula atau 'recalibration' ke atas dasar, program dan aktiviti industri kreatif terutamanya industri perfileman.
"Inisiatif ini diharap dapat membantu penggiat filem Malaysia menghasilkan filem berkualiti yang mempunyai nilai pasaran tempatan dan antarabangsa yang tinggi."
Sementara itu, Timbalan Ketua Pengarah (Pengurusan) Finas Rozita Waty Ridzuan menjalankan tugas CEO sehingga jawatan berkenaan diisi.
Sebelum ini pelantikan Nasir dibuat bagi menggantikan bekas CEO Finas Ahmad Idham Ahmad Nadzri yang meletakkan jawatan dan mengakhiri tugas berkuat kuasa pada 15 Oktober 2021.


Shabery Cheek dilantik pengerusi Felda

Lembaga Kemajuan Tanah Persekutuan (Felda) hari ini mengumumkan pelantikan Ahmad Shabery Cheek sebagai pengerusi agensi itu yang baharu berkuat kuasa 1 Julai ini.
Felda menerusi kenyataan hari ini memaklumkan pelantikan tersebut akan meneruskan kesinambungan usaha transformasi Felda demi kemaslahatan warga peneroka serta generasi baharu Felda keseluruhannya.
Pada masa sama, Felda turut menzahirkan penghargaan kepada Idris Jusoh yang menamatkan perkhidmatan selama tiga tahun sebagai Pengerusi Felda pada 30 Jun ini.
“Antara kejayaan tertinggi ialah peningkatan produktiviti ladang peneroka yang meningkat lebih dua tan per hektar setahun daripada 17.29 tan per hektar pada 2021 kepada 19.43 tan per hektar pada 2022, yang secara langsung turut meningkatkan pendapatan warga peneroka,” menurut kenyataan itu.
Menurut Felda Idris turut memperkenalkan inisiatif Hab Pembuatan Digital: Pengekodan dan Robotik, bilik darjah pintar serta menaik taraf Maktab Rendah Sains Mara (MRSM) Felda bagi memperkasakan pendidikan generasi baharu Felda dan memberikan peluang untuk mendapat pendidikan berkualiti.
Selain itu, Idris juga telah membawa paradigma baharu yang menyokong komuniti peneroka menjadi komuniti yang memberi berbanding menerima dan ia dapat dibuktikan dengan penubuhan Waqaf Felda yang kini mengumpul dana hampir RM30 juta termasuk daripada warga peneroka sendiri.


Perniagaan di Singapura dijangka berdepan kemerosotan ketika wabak melonjak

Kumpulan peruncit yang mewakili 3,823 kedai runcit di Singapura memberi amaran komuniti perniagaan kini berada dalam keadaan “putus asa dan merasa diabaikan” ketika pihak berkuasa memperketatkan sekatan Covid-19 bagi menangani gelombang virus yang menyaksikan peningkatan mendadak kes jangkitan dan kematian harian.Singapore Tenants United for Fairness, yang ditubuhkan pada awal 2020 ketika wabak mula mengancam perniagaan dan peruncit di republik itu berkata sekatan sosial yang dilanjutkan bagi tempoh sebulan – yang digelar kerajaan sebagai “Fasa Penstabilan” – bakal “menyebabkan perniagaan ramai ahli kami terpaksa ditutup”.“Setakat tahun ini saja, kami berdepan empat gelombang sekatan yang menyebabkan keparahan impak negatifnya semakin buruk terhadap trafik transaksi dan perniagaan,” kata kumpulan itu dalam satu kenyataan.Kumpulan itu turut berkata beberapa pakej bantuan yang diumumkan kerajaan masih belum mencukupi, mendedahkan pemilik perniagaan terpaksa membayar gaji pekerja dan sewa kedai daripada simpanan mereka sendiri.“Selain impak terhadap kewangan, kos kesihatan mental dan fizikal terhadap pemilik perniagaan, kakitangan, keluarga dan ekosistem perniagaan yang didukung oleh kami turut sukar diukur dan kurang didedah/dilaporkan namun ia adalah satu perkara yang nyata sama seperti akibat langsung Covid-19 itu sendiri. ”Sebelum ini, usaha dan langkah Singapura dalam menangani wabak pernah dipuji masyarakat antarabangsa yang menyaksikan hampir tidak ada kes jangkitan harian.Namun kini negara itu sedang berhempas pulas dalam usaha menangani lonjakan mendadak kes wabak Covid-19 sejurus pihak berkuasa mengumumkan pembukaan semula sektor perniagaan dan aktiviti harian bulan lalu.Semalam, negara itu mencatat 18 kematian akibat Covid-19 dengan 3,862 jangkitan baru direkodkan, menjadikan jumlah keseluruhan korban menjadi 264 orang selain hampir 160,000 kes keseluruhan jangkitan dicatat di negara yang memiliki populasi penduduk seramai 5.7 juta orang.Kumpulan itu turut merayu supaya kerajaan memberikan subsidi sewa bagi satu bulan lagi dan melanjutkan moratorium pinjaman bank bagi tempoh setahun, mengatakan pemilik premis dan bank telah mengaut keuntungan sejak beberapa bulan lalu.“Kami fikir, tidak masuk akal pemilik premis dan bank tidak bersedia memberikan bantuan ketika kami sangat-sangat memerlukannya,” tambahnya.Kumpulan itu juga turut mengkritik langkah kerajaan yang membenarkan skim perjalanan yang selamat di bawah jalur perjalanan yang divaksinasi (VTL), mengatakan ia hanya akan menyebabkan aliran keluar wang yang sepatutnya boleh dibelanjakan di dalam negara.Ia juga berkata perniagaan juga dijangka bakal berdepan impak lebih besar sekiranya kerajaan meneruskan kenaikan cukai barangan dan perkhidmatan (GST) kepada 9%.


Bicara pengubahan wang haram RM1 juta Shahrir Samad bermula 1 April

Perbicaraan kes bekas pengerusi Felda Shahrir Ab Samad yang didakwa gagal mengisytiharkan RM1 juta yang diterima daripada Najib Razak kepada Lembaga Hasil Dalam Negeri (LHDN) di Mahkamah Sesyen di sini bermula 1 April ini.Timbalan Pendakwa Raya (TPR) Mohd Afif Ali berkata perbicaraan kes itu yang akan mendengar keterangan 19 saksi pendakwaan dijadual berlangsung selama 20 hari di hadapan Hakim Azura Alwi.“Bicara kes itu dijadualkan pada 1, 2, 22, 23 April; 29, 30 Jun; 12,13 Ogos; 1,17 September; 4, 5, 18 dan 25 Oktober; 5, 11,12 November dan  6, 7, 8 Disember.“Pihak pendakwaan menjangkakan akan memanggil 19 orang saksi untuk memberi keterangan,” katanya kepada Bernama ketika dihubungi menerusi aplikasi WhatsApp hari ini.Pada prosiding hari ini juga, mahkamah menetapkan 1 Mac untuk sebutan kes tersebut.Sementara itu, peguam Syahrul Syazwan Salehin yang mewakili Shahrir mengesahkan perkara tersebut dan turut memaklumkan pada 1 Mac juga akan ada sebutan di Mahkamah Tinggi bagi mengetahui status kes itu untuk dipindahkan ke mahkamah berkenaan.Shahrir turut diwakili Peguam Firoz Hussein Ahmad Jamaluddin, Syed Faisal Al-Edros Syed Abdullah Al-Edros dan Dzulkifli Ahmad yang juga bekas ketua pesuruhjaya Suruhanjaya Pencegahan Rasuah Malaysia manakala Mohd Afif bersama-sama TPR Natrah Fareha Rahmat.Shahrir, 72, dituduh melibatkan diri dalam pengubahan wang haram dengan cara tidak melaporkan pendapatan sebenar dalam Borang Nyata Cukai Pendapatan bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan yang diterima daripada bekas perdana menteri itu berjumlah RM1 juta melalui sekeping cek AmIslamic Bank Berhad bertarikh 27 November, 2013.Cek itu kemudiannya dimasukkan ke dalam akaun Public Islamic Bank milik tertuduh pada 28 November 2013.Oleh itu, Shahrir didakwa telah melibatkan diri secara langsung dalam transaksi yang melibatkan hasil daripada sesuatu aktiviti haram dan dituduh melakukan kesalahan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April, 2014.Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


Kerajaan perlu realisasi SDG, martabat wanita dalam semua bidang

Suruhanjaya Hak Asasi Manusia Malaysia (Suhakam) memperingati Hari Wanita Antarabangsa 2021 yang diraikan pada 8 Mac setiap tahun. Sejajar dengantema tahun ini, “Wanita dalam Kepemimpinan: Mencapai Masa Depan yang Saksama dalam Dunia Covid-19” dan dalam usaha ke arah pemulihan daripada pandemik Covid-19, Suhakam ingin menekankan peri pentingnya buat wanita pada masa ini untuk memiliki keterlibatan yang saksama dan menyeluruh dalam jawatan membuat keputusan di setiap aspek kehidupan.Dalam hal ini, Suhakam mengambil maklum bahawa terdapat kemajuan yang ketara dalam pendidikan dan latihan, penyertaan tenaga kerja dan ekonomi, peningkatan taraf kesihatan dan perwakilan dalam kerajaan, ekonomi serta politik. Ini dapat dilihat melalui pelantikan lebih ramai wanita ke jawatan tinggi dalam syarikat berkaitan Kerajaan (GLC) dan sebagai Ketua Pengarah Eksekutif (CEO) dalam syarikat tersenarai awam (PLCs). Terdapat juga peningkatan peranan wanita sebagai penggubal undang-undang, hakim, pegawai kanan dan jawatan tertinggi dalam sektor Kerajaan.Walaupun terdapat peningkatan yang sedemikian, Statistik Pemerkasaan Wanita dalam Domain Terpilih, Malaysia, 2020 melaporkan bahawa dalam aspek penguasaan politik, wanita mencatat skor terendah dengan lapan negeri mencatatkan skor di bawah paras kesaksamaan nasional.Pandemik Covid-19 telah memburukkan lagi ketidaksamaan dan halangan sistemik sedia ada terhadap keterlibatan dan kepemimpinan wanita. Kemunculan pandemik ini juga membawa halangan baharu di mana wanita rentan menjadi mangsa peningkatan keganasan rumah tangga, kehilangan pekerjaan, tidak dibayar gaji atau pengurangan gaji, kemiskinan dan ada antaranya mengalami kesukaran untuk menyediakan keperluan asas untuk keluarga di bawah jagaan mereka.Berhubung ini, segenap lapisan masyarakat perlu bekerjasama ke arah memperkasakan wanita dalam mempertahankan hak mereka dan meningkatkan potensi kepimpinan mereka secara sepenuhnya dalam ketersediaan dan respon pandemik terutamanya dalam mengintegrasikan perspektif mereka dalam formulasi dan pelaksanaan dasar dan program pemulihan yang berkaitan.Walaupun inisiatif-inisiatif yang sedang dijalankan oleh Kerajaan untuk memajukan hak asasi wanita harus dipuji dan telah mendatangkan kesan yang positif, masih terdapat jurang yang perlu ditangani bagi membolehkan wanita di negara ini mendapat peluang yang saksama dengan lelaki.Suhakam menyeru agar Kerajaan dan semua pihak berkepentingan yang berkait untuk merealisasikan Matlamat Pembangunan Lestari (SDGs), khususnya SDG 5, dengan meningkatkan usaha bagi memajukan kesaksamaan gender, menghapuskan segala bentuk diskriminasi dan keganasan terhadap wanita, dan mempromosi pemerkasaan wanita dalam semua bidang ke arah memastikan kehidupan yang berkualiti, bukan sahaja bagi mereka yang terpinggir, malah untuk semua wanita dan kanak-kanak perempuan di Malaysia.


Malaysia kekal pendirian Aukus berpotensi gugat keamanan Asia Tenggara

Malaysia kekal dengan pendirian bahawa pembentukan pakatan strategik keselamatan baharu Australia, United Kingdom (UK) dan Amerika Syarikat (Aukus) melahirkan kegusaran kerana berpotensi mengganggu gugat keamanan dan kestabilan Asia Tenggara.Menteri Pertahanan Hishammuddin Hussein berkata ia konsisten dengan pendirian disuarakan Perdana Menteri Ismail Sabri Yaakob bahawa Aukus juga boleh mewujudkan provokasi kuasa-kuasa lain untuk turut bertindak lebih agresif di rantau ini terutama di Laut China Selatan.“Pendirian ini tidak berganjak walaupun selepas bertemu utusan khas Australia Naib Laksamana David Johnston dan sebelum itu saya adakan perbualan telefon bersama Menteri Pertahanan Australia Peter Dutton.“Dalam kedua-dua perbincangan ini saya telah tegaskan bahawa Malaysia tidak mahu diheret dalam geopolitk pertimbangan kuasa-kuasa besar dunia di rantau ini,” katanya ketika menjawab soalan ahli Parlimen pada persidangan Dewan Rakyat hari ini.Beliau berkata demikian bagi menjawab soalan Mohd Nizar Zakaria (Umno-Parit) yang mahu mengtahui pendirian terkini kerajaan berhubung Aukus susulan kunjungan Johnston baru-baru ini.


Firma guaman dibenar beroperasi dengan SOP ketat semasa PKPD

Firma guaman di kawasan perintah kawalan pergerakan diperketatkan (PKPD) di Selangor dan Kuala Lumpur dibenarkan beroperasi sepanjang tempoh pelaksanaan perintah itu dari 3 hingga 16 Julai ini dengan prosedur operasi standard (SOP) yang ketat.Menteri di Jabatan Perdana Menteri (Parlimen dan Undang-undang) Takiyuddin Hassan berkata kebenaran ini diberikan setelah mengambil kira keperluan perkhidmatan guaman untuk menyokong sektor perkhidmatan perlu yang lain serta melancarkan urusan berkaitan dengan mahkamah dan jabatan kerajaan.“Hanya dua orang pekerja atau 20 peratus daripada jumlah bilangan pekerja, yang mana lebih tinggi, dibenarkan beroperasi dari pejabat dan waktu ditetapkan antara pukul 9 pagi sehingga 1 tengah hari,” katanya dalam satu kenyataan di Kuala Lumpur malam tadi.Katanya firma guaman juga perlu menetapkan janji temu dengan anak guam atau pelanggan sekiranya perlu berurusan secara fizikal.Selain itu firma guaman juga boleh memohon kebenaran beroperasi melalui portal Covid-19 Intelligent Management System (CIMS) 3.0 dan kebenaran beroperasi daripada CIMS yang diperoleh semasa Perintah Kawalan Pergerakan (PKP) Fasa 1 boleh terus digunakan.Katanya SOP PKPD perkhidmatan ini boleh dirujuk dari platform komunikasi Majlis Keselamatan Negara (MKN).Pada sama sama, katanya penguatkuasaan dan pemantauan akan dilakukan secara berintegrasi oleh pihak berkuasa bagi memastikan firma guaman terlibat mematuhi SOP yang ditetapkan.


Kerajaan peruntuk RM6.5 bilion Bantuan Prihatin Rakyat untuk lebih 8 juta rakyat

Menteri Kewangan Tengku Zafrul Aziz mengumumkan kerajaan akan memberikan bantuan wang tunai sebanyal RM6.5 bilion dalam Bantuan Prihatin Rakyat (BPR) yang dijenamakan semula daripada Bantuan Sara Hidup (BSH) yang akan memberikan manfaat kepada lebih lapan juta rakyat Malaysia.Ketika membentangkan Belanjawan 2021 di Parlimen, beliau berkata kadar bayaran bantuan tunai tersebut akan diberikan mengikut kategori pendapatan masing-masing dengan peruntukan sebanyak RM6.5 bilion berbanding RM5 bilion di bawah program BSH.Zafrul memberitahu, pemberian BPR bermula tahun depan dijangka akan memanfaatkan 8.1 juta rakyat berbanding 4.3 juta di bawah BSH.Katanya, bagi isi rumah berpendapatan bulanan kurang RM2,500 dan mempunyai sehingga seorang anak akan menerima bantuan sebanyak RM1,200.“Manakala isi rumah yang mempunyai dua orang anak atau lebih akan menerima bantuan sebanyak RM1,800,” katanya dalam pembentangan belanjawan di Dewan Rakyat petang ini.Beliau berkata, bagi isi rumah berpendapatan antara RM2,501 hingga RM4,000 dan mempunyai seorang anak akan menerima sebanyak RM800.Manakala isi rumah yang mempunyai dua orang anak dan lebih akan disalurkan bantuan sebanyak RM1,200.Katanya, bagi isi rumah berpendapatan bulanan kurang RM2,500 dan mempunyai sehingga seorang anak akan menerima bantuan sebanyak RM1,200.Katanya, kumpulan isi rumah berpendapatan bulanan antara RM4,001 hingga RM5,000 juga bakal menerima bantuan BPR.Menurut Zafrul, mereka dalam kumpulan tersebut yang memiliki seorang anak akan menerima bantuan tunai berjumlah RM500 dan bantuan sebanyak RM750 akan disalurkan kepada mereka yang mempunyai dua orang anak atau lebih.Bagi kelompok keempat, katanya, individu bujang yang berpendapatan RM2,500 ke bawah akan menerima bantuan tunai BPR sebanyak RM350.Dalam pada itu, kerajaan melalui Belanjawan 2021 turut mengumuman pelaksanaan program Jaringan Prihatin dengan peruntukan berjumlah RM1.5 bilion yang bertujuan mengurangkan beban kewangan golongan B40 untuk mendapatkan akses internet.Katanya, bermula suku pertama tahun 2021, kira-kira lapan juta penerima daripada golongan tersebut akan menerima bantuan sebanyak RM180 seorang dalam bentuk kredit telekomunikasi.“Bantuan ini boleh digunakan untuk perbelanjaan langganan internet atau menampung sebahagian kos pembelian telefon bimbit baru.”Katanya, syarikat-syarikat telekomunikasi juga akan menyediakan manfaat bernilai RM1.5 bilion dalam bentuk data percuma.


RM35.7 bilion untuk KDN, Mindef akan perkukuh keselamatan negara, kata Zafrul

Kementerian Dalam Negeri dan Kementerian Pertahanan masing-masing menerima peruntukan sebanyak RM18.3 bilion dan RM17.4 bilion untuk terus memperkukuhkan ketenteraman awam dan keselamatan negara.
Menteri Kewangan Tengku Zafrul Aziz ketika membentangkan Rang Undang-Undang Perbekalan 2023 di Dewan Rakyat hari ini berkata pada 2023 usaha kerajaan adalah untuk melaksanakan pembelian dan penyelenggaraan aset Angkatan Tentera Malaysia (ATM) bagi meningkatkan kesiagaan pertahanan dengan peruntukan hampir RM4 bilion.
Beliau berkata kerajaan juga akan melakukan pembelian dan penyelenggaraan aset polis bagi meningkatkan keselamatan dalam negeri dengan peruntukan RM431 juta.
"Usaha utama kerajaan termasuk aspek penyelenggaraan semua kapal dan bot Agensi Penguatkuasaan Maritim Malaysia (APMM) bagi memastikan keselamatan kawasan maritim negara dengan peruntukan RM485 juta.
"Selain itu, perolehan alat pengimbas badan dan menaik taraf fasiliti di lima penjara antaranya Penjara Seremban di Negeri Sembilan dengan peruntukan RM18 juta,” katanya.
Zafrul berkata kerajaan akan turut menambah 25 pos kawalan sempadan Pasukan Gerakan Am (PGA), Imigresen, Kawasan Keselamatan Khas Pantai Timur Sabah (Esscom), APMM antaranya di Serikin, Sarawak dan Lahad Datu di Sabah.
Sementara itu, beliau berkata kebajikan pasukan beruniform tanah air dan para pesara akan terus dipelihara menerusi inisiatif yang akan dilaksanakan tahun hadapan merangkumi RM118 juta untuk menyelenggara Rumah Keluarga Angkatan Tentera (RKAT).
"Kerajaan bercadang untuk membina RKAT baru pelbagai kelas di Pangkalan Udara Butterworth Pulau Pinang selain 12 projek pembinaan RKAT yang sedang berjalan.
"Sebanyak RM42 juta diperuntukkan bagi membaik pulih dan menaik taraf kuarters kediaman PDRM,” katanya.
Selain itu, Zafrul berkata RM28 juta diperuntukkan pada 2023 bagi meneruskan tiga projek pembinaan kuarters di bawah Jabatan Penjara antaranya di Pusat Koreksional Labuan dan Akademi Koreksional Malaysia.
Dalam pada itu, beliau berkata kerajaan akan memberikan 50% diskaun ke atas pengangkutan awam di bawah kendalian Prasarana kepada 21,000 pemegang kad veteran ATM dan kad pesara polis di Kuala Lumpur, Selangor, Pahang dan Pulau Pinang.


Abang Johari ucap terima kasih kepada Bersatu, BN kerana tidak bertanding PRN Sarawak

Ex:ReenaKetua Menteri Sarawak Abang Johari Openg hari ini mengucapkan terima kasih kepada Presiden Bersatu Muhyiddin Yassin kerana memberikan jaminan partinya tidak bertanding pada Pilihan Raya Negeri (PRN) Sarawak bulan depan.Abang Johari yang merupakan pengerusi Gabungan Parti Sarawak (GPS) berkata ikrar yang disuarakan tersebut menunjukkan hubungan baik mereka dengan parti-parti seperti Bersatu dan Barisan Nasional (BN).“Saya hendak berterima kasih kepada Annuar Musa yang turut mengumumkan BN juga tidak akan letak calon mereka pada PRN kali ini.“Ini menunjukkan kita memiliki semangat yang bagus, terutamanya sejak kita memiliki wakil dalam kerajaan persekutuan,” katanya ketika ditanya berhubung kenyataan Muhyiddin semalam.Muhyiddin sebelum ini berkata keputusan tersebut adalah bagi menghormati permintaan GPS.Beliau turut berkata Bersatu memilih untuk tidak bertanding kerana percaya dengan kemampuan GPS untuk memenangi PRN, selain menerima sokongan gabungan itu ketika kerajaan diterajui Perikatan Nasional (PN) di bawah pimpinan beliau sebagai perdana menteri.Abang Johari berkata beliau yakin Bersatu dan BN tidak bertanding kerana memahami dan menghormati sentimen politik Sarawak.“Saya yakin mereka faham politik di Sarawak,” katanya.“Biar orang Sarawak tentukan apa yang akan berlaku Sarawak.”


Setiausaha agung Star angkat sumpah sebagai timbalan menteri pelancongan

Senator Guan Dee Koh Hoi hari ini mengangkat sumpah jawatan timbalan menteri Persekutuan di hadapan Yang di-Pertuan Agong Sultan Abdullah Sultan Ahmad Shah.Guan Dee yang juga setiausaha agung Star mengangkat sumpah jawatan itu pada Istiadat Pengurniaan Surat Cara Pelantikan dan Sumpah Simpan Rahsia di Singgahsana Kecil, Istana Negara di Kuala Lumpur.Turut menyaksikan istiadat berkenaan Perdana Menteri Muhyiddin Yassin, Ketua Hakim Negara Tengku Maimun Tuan Mat dan Ketua Setiausaha Negara Mohd Zuki Ali.Hadir sama Menteri Pelancongan, Seni dan Budaya Nancy Shukri dan Menteri Pertanian dan Industri Makanan Ronald Kiandee.Sementara itu, Guan Dee ketika ditemui selepas istiadat tersebut mengesahkan beliau dilantik sebagai timbalan menteri pelancongan, seni dan budaya.“Saya mengucapkan terima kasih kepada Yang Amat Berhormat Perdana Menteri Muhyiddin Yassin kerana memberikan peluang ini kepada parti Star untuk menyertai Kabinet (pentadbiran) Persekutuan,” katanya.Guan Dee turut melahirkan aspirasi untuk meningkatkan semula sektor pelancongan iaitu antara sektor terkesan akibat Covid-19.


Bersatu guna rakaman audio untuk ‘tikam’ pemimpin Umno, kata Anwar

Presiden PKR, Anwar Ibrahim menafikan rakaman audio tular perbualannya dengan Presiden Umno, Ahmad Zahid Hamidi dan mendakwa ia adalah “politik Bersatu” untuk menikam pimpinan Umno.Menurut Anwar, terdapat usaha memfitnah beliau dengan cara yang lebih canggih dan pihaknya sudah menyerahkan kepada pihak polis bagi menyiasat perkara tersebut.“Ini nak gunakan kita, nak lawan politik dalam Umno, nak guna kononnya perbualan saya dengan Zahid untuk politik Bersatu nak menikam pimpinan Umno.“Ini bukan kerja saya. Sebab itu, saya juga akan arah pegawai saya buat laporan polis siasat siapa punca ini,” kata beliau ketika berucap pada majlis perasmian Bilik Gerakan Utama PKR Selangor malam tadi.Semalam, MalaysiaNow mendedahkan sebuah rakaman audio perbualan telefon di antara presiden Umno dan PKR yang menunjukkan wujud perancangan bersama dua pemimpin itu bagi mencorakkan nada kecenderungan perwakilan dalam Perhimpunan Agung Umno baru-baru ini.Rakaman audio berdurasi empat minit itu turut menunjukkan dua pemimpin parti politik itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Zahid merupakan sekutu utama Anwar ketika mereka bersama-sama berjuang dalam Umno ketika ia dipimpin Dr Mahathir Mohamad pada tahun 90-an.Anwar ketika itu dilihat sebagai bakal pengganti Mahathir sebelum perdana menteri itu memecat beliau daripada parti dan kerajaan pada 1998.Zahid juga adalah antara teman rapat Anwar yang turut ditahan di bawah Akta Keselamatan Dalam Negeri (ISA) selepas Anwar dipecat.Beliau kemudian mengalihkan sokongan dan berikrar untuk setia kepada Mahathir dan kemudian mendaki karier politiknya ketika Anwar meringkuk dalam penjara.


MoU sokong kerajaan Anwar cetus persoalan perundangan, Perlembagaan

Memorandum persefahaman (MoU) yang ditandatangani pemimpin-pemimpin parti bagi memastikan Perdana Menteri Anwar Ibrahim kekal berkuasa semalam boleh disifatkan sebagai melanggar undang-undang dan tidak selari dengan Perlembagaan, di mana seorang peguam memberi amaran mereka boleh disiasat berkait jenayah kerana memaksa ahli Parlimen dalam pengundian di Dewan Rakyat.
Haniff Khatri Abdulla berkata klausa dalam MoU tersebut yang mengatakan seseorang ahli Parlimen boleh hilang kelayakan jika tidak mengundi usul kerajaan bukan sahaja bercanggah dengan pindaan Perlembagaan baru-baru ini berhubung lompat parti, bahkan ia juga tidak selari dengan perlembagaan pelbagai parti politik yang terlibat dalam perjanjian tersebut.
Beliau berkata walaupun selepas Perkara 49A Perlembagaan melarang ahli Parlimen bertukar parti, namun tiada mana-mana parti politik meminda perlembagaan dalam memperincikan apa yang dibolehkan dan larangan yang boleh menjejaskan status mereka sebagai wakil rakyat.
"Sama ada perkara itu disukai atau tidak oleh parti, menjadi tanggungjawab parti untuk memasukkannya dalam perlembagaan atau peraturan-peraturan mereka jika mereka mahu, tetapi tidak dilakukan pada masa itu secara khusus oleh mana-mana parti.
"Tidak ada peruntukan dalam perlembagaan parti masing-masing yang mengatakan seandainya ahli parti yang menjadi ahli Dewan Rakyat melakukan A, B atau C, atau tidak melakukan X, Y atau Z, akan dipecat dari parti," kata Haniff dalam sebuah program dalam talian malam tadi, di samping turut menambah peruntukan akta anti lompat parti yang dipinda dalam Perlembagaan baru-baru ini jelas menyatakan bahawa ahli Parlimen yang dipecat daripada partinya tidak akan kehilangan kerusi.
Perkara 49A Perlembagaan tersebut antara lain menyatakan  seorang ahli Parlimen akan kekal sebagai anggota Dewan Rakyat jika dia dipecat daripada partinya.
Oleh itu, Haniff berkata walaupun MoU ditandatangani, seorang ahli Parlimen tidak akan kehilangan kerusinya walaupun pengundiannya bercanggah dengan arahan parti kerana ia sudah dijamin Perlembagaan.
Beliau juga memberi amaran disebabkan wujud konflik dengan Perlembagaan ini, ahli Parlimen yang terjejas boleh membawa perkara itu ke mahkamah.
Semalam, Anwar mengetuai pemimpin Pakatan Harapan (PH), Barisan Nasional (BN), Gabungan Parti Sarawak, Gabungan Rakyat Sabah (GRS) dan Warisan menandatangani MoU yang dimeterai bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana ahli Parlimen daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil diadakan.
MoU yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap ahli Parlimen mereka yang mengundi bercanggah dengan keputusan parti.
Pemimpin parti berkata MoU itu akan memastikan kestabilan dan perpaduan kerajaan gabungan dalam tempoh lima tahun akan datang, berikutan Parlimen yang tergantung akibat kemelut pelantikan perdana menteri selepas pilihan raya umum November lalu di mana Anwar terpaksa membentuk kerajaan gabungan yang rapuh bersama parti-parti pesaingnya.
Haniff berkata kestabilan Parlimen harus berdasarkan kematangan dan kesedaran wakil rakyat.
“Ianya tidak boleh dipaksa, dipengaruhi atau menjadi satu tekanan untuk membuang kerusi selagi itu tidak dinyatakan dalam perlembagaan,” katanya lagi.
Dalam pada itu, Ahli Parlimen Masjid Tanah Mas Ermieyati Samsudin memberi amaran bahawa MoU yang dimeterai semalam bakal membawa negara kepada pemerintahan diktator kerana memaksa ahli Parlimen menyokong kerajaan.
Mas, yang merupakan bekas timbalan menteri dalam hal ehwal undang-undang, berkata Perlembagaan memberikan kebebasan mutlak kepada ahli Parlimen untuk mengundi mengikut kesedaran sendiri.
Beliau memetik keputusan Mahkamah Agung pada 1983 yang mengisytiharkan sebarang perjanjian yang menghalang ahli Parlimen daripada mengundi berbeza daripada keputusan parti sebagai tidak sah.
"Ugutan serta intimidasi yang dibuat melalui perjanjian MoU terhadap ahli Parlimen dari parti-parti kerajaan ini adalah satu permulaan kepada pemerintahan ala diktator," katanya.
Mas berkata ahli Parlimen dari Perikatan Nasional (PN) juga menyokong kerajaan yang stabil tetapi bukan "dengan melanggar Perlembagaan dan undang-undang".
"Perjanjian ini adalah haram, tidak berpelembagaan, merbahaya dan tidak boleh dikuatkuasakan,” katanya.
Beliau mengingatkan Anwar mengenai laporan jawatankuasa pilihan Parlimen mengenai undang-undang anti lompat parti yang dikeluarkan pada Julai, menyatakan bahawa ahli Parlimen yang tidak mengundi mengikut keputusan parti tidak akan kehilangan kerusinya di bawah Perkara 49A.
"Ini boleh didapati di dalam perenggan 21.4 laporan jawatankuasa piilhan tersebut.
"Jelas, mereka secara tidak jujur memilih untuk mengendahkannya dalam satu tindakan terdesak untuk menakutkan dan mengugut ahli Parlimen mereka sendiri untuk menurut kehendak parti, walaupun ianya membawa kepada kemudaratan terhadap demokrasi berparlimen."
Tindakan jenayah
Sementara itu Haniff memberi amaran pemimpin parti boleh disiasat dalam ruang lingkup jenayah, memetik peruntukan dalam Kanun Keseksaan terhadap tindakan memaksa ahli Parlimen berhubung pengundiannya di Dewan Rakyat.
Seksyen 124 Kanun Keseksaan menjenayahkan perbuatan "memujuk atau memaksa atau cuba untuk mendorong atau memaksa ahli Parlimen atau mana-mana Dewan Undangan Negeri atau mana-mana Majlis Mesyuarat Kerajaan Negeri untuk menjalankan atau menahan diri daripada menjalankan kuasa yang sah dalam apa jua cara".
Haniff berkata unsur jenayah itu adalah terpulang kepada mahkamah dalam membuat keputusannya.
"Sekiranya ada aduan dibuat oleh ahli Parlimen yang berkenaan di bawah Seksyen 124 (Kanun Keseksaan), maka pihak polis wajar membuka kertas siasatan.
"Sekiranya ahli Dewan Rakyat tidak boleh dipaksa untuk mengikut perkara yang belum dimasukkan dalam Perlembagaan persekutuan mahupun perlembagaan parti, ianya mungkin mendedahkan ketua-ketua parti kepada siasatan jenayah."
Mas berkata MoU itu menandakan "despotisme jenis baru“ yang tidak pernah berlaku sebelum ini dalam sejarah Parlimen Malaysia.
"Pemaksaan ahli Parlimen untuk mengundi menurut arahan  adalah sama seperti dalam system di Korea Utara, atau negara China. Ianya tiada tempat dalam system demokratik Malaysia.
“MoU yang dijana oleh Anwar Ibrahim dan PH-BN ini akan disemadikan  selamanya sebagai titik hitam di dalam sejarah negara dan tindakan subversif terhadap demkorasi berparlimen serta struktur asas Perlembagaan," tambahnya.
Haniff turut berkata tidak ada keperluan MoU sedemikian dibuat, selain menambah bahawa beliau percaya Anwar masih boleh mendapatkan sokongan tanpanya.
“Apabila wujud Parlimen tergantung, ia sepatutnya mematangkan ahli Dewan Rakyat dan pucuk pimpinan politik.
“Kalau kita nak buat klausa seperti itu, kita menunjukkan seolah-olah kerajaan ini hendak mengugut orang menyokongnya. Itu merupakan perkara yang tidak sihat."


Bekas presiden Korea Selatan disabit rasuah diberi pengampunan

Bekas Presiden Korea Selatan Park Geun-hye dibebaskan pada Jumaat di bawah pengampunan khas yang diberikan oleh Presiden Moon Jae-in, lapor Xinhua memetik laporan Agensi Berita Yonhap.Park, yang dipenjarakan selama 57 bulan atas tuduhan rasuah, dilaporkan menerima surat pengampunan di sebuah hospital di Seoul, tempat beliau dirawat selama lebih sebulan berikutan sakit bahu dan pinggang yang kronik.Bekas presiden berusia 69 tahun itu, menjalani pembedahan bahu pada 2019, dikatakan merancang untuk mendapatkan rawatan di hospital itu sehingga 2 Februari tahun depan.Seminggu sebelum itu, kementerian kehakiman mengumumkan Park dimasukkan dalam senarai pengampunan khas Moon untuk tahun baru.Park dijatuhi hukuman penjara 22 tahun dan menjalani hukuman itu sejak 2017 selepas didakwa dan dipecat daripada jawatan atas tuduhan rasuah.Menurut pejabat Presiden, kesihatan Park yang semakin merosot dipertimbangkan dalam membuat keputusan pengampunan.Park akan dilindungi oleh perkhidmatan keselamatan presiden, tetapi beliau tidak akan tertakluk kepada keistimewaan lain sebagai bekas presiden, termasuk peruntukan pencen khas dan setiausaha peribadi, atas sabitan kesalahannya.


Sorry.


Menteri kata tiada kenaikan harga barang, realiti di bawah berbeza

Harga barangan terutama makanan meningkat naik secara keseluruhannya sejak enam bulan lalu walaupun ada barangan yang dikawal harga, menurut pemain industri makanan dan minuman.
Pemilik restoran “Makan Place” di Puncak Alam, di Selangor, Mohd Izham Fahmi Yaakob berkata, walaupun ada barangan yang tidak berada dalam senarai harga kawalan menyaksikan kenaikan harga.
"Ada ayam yang naik sehingga RM10.50 sekilogram.
“Sayur-sayuran rata-rata memang naik harga," katanya kepada MalaysiaNow.
Sebagai peniaga makanan, pihaknya memang terasa dengan kenaikan harga.
Sebagai contoh, restorannya memerlukan sebanyak 15 kilogram minyak masak sehari untuk menggoreng makanan.
"Macam mana kami hendak menjawab pelanggan apabila kita mengenakan harga yang lebih tinggi?"
Menteri Perdagangan Dalam Negeri dan Kos Sara Hidup Salahuddin Ayub baru-baru ini berkata kementeriannya tidak menerima sebarang aduan kenaikan harga barang atau ketiadaan bekalan barangan sepanjang tiga musim perayaan sebelum ini.
“Jika dikatakan ada kenaikan mendadak bagi barangan asas, itu tidak benar sama sekali.
"Kita mengawal 43 jenis barangan kawalan, 11 harga kita kawal dan satu pun tidak naik," katanya di Dewan Rakyat baru-baru ini.
Seorang peniaga cendol kecil-kecilan di Shah Alam, Selangor Maazan Mahamat Ajmi memberitahu beliau terpaksa menaikkan harga jualan kerana kenaikan barangan mentah.
"1 liter santan sawit semasa kami mula berniaga zaman dulu cuma RM7.68 dan sekarang RM10.99.
"Harga cendol saiz medium dahulu RM3. Untuk mengekalkan harga, kami jual saiz kecil pada harga itu, dan saiz medium sekitar RM4-5," katanya.
Bahan-bahan lain seperti gula merah, gula melaka, tepung, jagung dan kacang semuanya menyaksikan kenaikan.
"Tiada aduan tak bermakna harga barang tak naik," tambah lelaki itu.
Menurut data daripada Indeks Harga Pengguna, inflasi pada suku pertama 2023 meningkat 3.6% kepada mata 129.7 berbanding 125.2 suku tahun sama sebelumnya.
Laporan Jabatan Statistik menunjukkan 201 item atau 87.4% daripada 230 item makanan merekodkan kenaikan harga pada Mac 2023 berbanding 2022.
Antara item yang meningkat naik ialah daging, susu dan telur serta roti dan bijirin.
Pada Aidilfitri tahun 2022, daging tempatan ditetapkan pada RM39 sekilogram dan tahun ini, ia naik kepada RM41 sekilo.
Dalam pada itu, Mazlina Kamarudin, pengarah urusan Ayam Bismi, syarikat penternak ayam tempatan berkata, kenyataan Salahuddin adalah logik jika mengambil kira harga siling yang ditetapkan untuk ayam, dan subsidi yang diberikan kerajaan.
"Harga ayam pada RM9.40 tidak mampu meliputi kos tetapi kita disekat oleh harga kawalan. Jadi memang harga tidak akan naik.
"Kerajaan janji sehingga bulan Jun ini akan memberikan subsidi.
“Tetapi selepas bulan Jun, apabila subsidi tiada, mungkin harga akan naik," katanya.


Letupan besar mula kedengaran di ibu negara Ukraine

Satu letupan besar kedengaran di ibu negara Ukraine, Kyiv manakala sekurang-kurangnya dua letupan kuat menggegarkan bandar Kramatorsk di wilayah Donbas pada Khamis, lapor Agensi Anadolu.Bandar Kramatorsk kini menjadi tumpuan media asing untuk mengikuti perkembangan terkini di wilayah itu. Letupan juga dilaporkan berlaku di bandar Kharkiv, Mariupol, Mykolaiv dan Odessa.Menurut pihak berkuasa tempatan Ukraine, “serangan sudah bermula,” dan letupan itu didakwa berpunca daripada “serangan peluru berpandu”.Setakat ini, tiada butiran lanjut mengenai kematian dan kecederaan akibat letupan itu.Kenyataan rasmi mengenai penempatan tentera Rusia di wilayah yang dikawal puak pemisah pro-Rusia masih belum diperoleh.Terdahulu, Presiden Rusia Vladimir Putin mengumumkan operasi ketenteraan khas akan dilaksanakan di Donbas.


Perang melawan Covid-19 tak halang pemerkasaan sektor awam, kata PM

Muhyiddin Yassin berkata cabaran menghapuskan wabak Covid-19, tidak menghalang usaha memperkasa sektor awam yang merupakan salah satu daripada agenda utama kerajaan, untuk memastikan sistem perkhidmatan yang cekap, telus dan mesra rakyat.Perdana menteri berkata tanggungjawab penjawat awam kini adalah untuk membudayakan norma baru dalam cara kerja, supaya perkhidmatan tersebut tetap dapat disampaikan secara efektif kepada golongan sasar, di samping meningkatkan produktiviti kerja.Beliau berkata di peringkat kerajaan pula, adalah penting inisiatif untuk menambah baik aspek integriti dan tadbir urus kerajaan dilaksanakan, misalnya dilakukan melalui usaha membanteras amalan rasuah bagi memastikan kecekapan dan ketelusan pengurusan pentadbiran.“Oleh kerana pihak berkuasa tempatan (PBT) merupakan antara warga kerja barisan hadapan yang sering terdedah dengan tarikan rasuah, maka usaha membanteras jenayah ini perlu kekal sebagai agenda penting yang perlu dilaksanakan meluas dalam kalangan penjawat PBT.“Ini agar kita dapat mewujudkan sebuah budaya kerja yang berintegriti tanpa berkompromi dengan mana-mana nilai dan etika,” katanya ketika berucap merasmikan secara maya Persidangan Perwakilan Tritahunan Kesatuan Kebangsaan Pekerja-pekerja Pihak Berkuasa Tempatan Semenanjung Malaysia (ANULAE) kali ke-27 di Pusat Perdagangan Antarabangsa Melaka (MITC) di Melaka, hari ini.Hadir sama Presiden ANULAE Semenanjung Malaysia Azih Muda dan Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Adnan Mat.Muhyiddin, dalam video 10 minit itu juga turut menyeru agar PBT dan agensi berkaitan dapat turun padang dengan lebih kerap untuk meninjau dan memahami keadaan semasa, selain meneliti isu-isu berhubung kakitangan mereka yang saban masa bertemu dengan orang ramai, bagi menyelesaikan urusan seharian.Beliau turut menyambut baik usaha ANULAE yang bergabung dengan Cuepacs untuk bersama-sama menangani masalah dalam kalangan ahli kesatuan, khususnya para penjawat awam demi menjaga kebajikan mereka.“Persidangan perwakilan ini merupakan peluang buat semua warga ANULAE, untuk berbincang dan menyuarakan pandangan tentang isu-isu berkaitan kebajikan ahli. Saya berharap agar kita semua dapat bersama-sama berganding bahu untuk memastikan hak dan kebajikan setiap kakitangan awam dapat dipelihara dengan sebaik-baiknya.“Saya juga berharap agar kesatuan ini akan terus memainkan peranan sebagai ‘mata dan telinga’ dalam komuniti setempat, dengan kerjasama Kementerian Perumahan dan Kerajaan Tempatan (KPKT) dan agensi-agensi di bawah kerajaan negeri termasuk PBT,” katanya.Dalam perkembangan sama, Muhyiddin berkata beliau sedar dan prihatin terhadap kebajikan penjawat awam termasuk petugas barisan hadapan, yang turut menjadi sebahagian daripada anggota kakitangan awam yang menggadaikan masa dan tenaga, untuk melindungi masyarakat ketika pandemik ini.Beliau berkata oleh sebab itu, sebagai tanda penghargaan dan pengiktirafan sumbangan penjawat awam, beberapa inisiatif diumumkan baru-baru ini menerusi Belanjawan 2021, seperti bantuan khas secara sekali beri (one-off) sebanyak RM600 kepada kakitangan awam dengan gred 56 dan ke bawah, manakala pesara kerajaan dan veteran tidak berpencen layak mendapat elaun sebanyak RM300.“Petugas barisan hadapan Kementerian Kesihatan juga diberi bantuan sekali beri sebanyak RM500 sebagai tambahan kepada elaun khas Covid-19 sebanyak RM600, yang diberikan kepada mereka semenjak bulan Mac atas usaha menangani pandemik itu.“Petugas barisan hadapan lain yang layak berdasarkan kriteria yang ditetapkan oleh Agensi Pengurusan Bencana Negara (Nadma) pula, akan menerima elaun sebanyak RM300,” tambahnya.


Delhi kenakan perintah berkurung bendung Covid-19

Delhi akan melaksanakan perintah berkurung pada hujung minggu bagi membendung penularan Covid-19, kata kerajaan negeri itu pada Selasa.Tindakan itu merupakan sebahagian daripada langkah Delhi untuk menangani penularan wabak itu, kata timbalan ketua menteri Manish Sisodia.Orang ramai perlu kekal berada di rumah pada Sabtu dan Ahad melainkan kes kecemasan, katanya pada sidang media.Ibu negeri India itu telah melaksanakan perintah berkurung pada waktu malam.Kakitangan kerajaan diminta bekerja dari rumah kecuali melibatkan sektor perkhidmatan penting, dan sektor swasta akan beroperasi dengan kapasiti 50% pada hari bekerja, kata Sisodia.Delhi kini merekodkan sekitar 11,000 kes positif dan 350 pesakit kini menerima rawatan di hospital, katanya.Ketua menteri Delhi, Arvind Kejriwal pada Selasa didapati positif Covid-19 dan menjalani kuarantin diri di rumah.Pihak berkuasa telah meningkatkan kapasiti hospital bagi menangani kemungkinan lonjakan kes Covid-19 dalam tempoh beberapa minggu akan datang.


Ketua Umno Bayan Baru didakwa terima rasuah lebih RM11 juta

Bekas Ahli Dewan Undangan Negeri (Adun) Batu Maung Mansor Musa mengaku tidak bersalah di Mahkamah Sesyen hari ini atas 106 pertuduhan pengubahan wang haram bernilai lebih RM11 juta sekitar September 2011 hingga Ogos tahun lalu.Tertuduh berusia 58 tahun yang juga pengerusi koperasi syarikat hartanah membuat pengakuan itu selepas kesemua pertuduhan dibacakan oleh jurubahasa di hadapan hakim Norhayati Mohamad Yunus.Dia didakwa dengan 42 pertuduhan di bawah Seksyen 4 (1) (a) Akta Pencegahan Pengubahan Wang Haram dan Pencegahan Pembiayaan Keganasan 2001 (Amlatfa 2001) dengan hukuman denda maksimum RM5 juta atau penjara tidak melebihi lima tahun, atau kedua-duanya jika sabit kesalahan.Dia juga didakwa dengan 64 tuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AmlatfaPUAA 2001).Jika sabit kesalahan di bawah AmlatfaPUAA 2001, tertuduh boleh dikenakan hukuman penjara maksimum 15 tahun dan denda hingga lima kali hasil daripada kegiatan haram itu atau RM5 juta, mana yang lebih tinggi.Menurut kertas pertuduhan, tertuduh melibatkan diri dalam pengubahan wang haram iaitu menerima wang dalam bentuk tunai, aset dan saham melalui syarikat yang berbeza.Pendakwaan diketuai Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Faridz Gohim Abdullah bersama Muhammad Asraf Mohamed Tahir dan Muhamad Azlan Basri manakala tertuduh diwakili peguam Kek Boon Wei dan Helen Ng.Mahkamah menetapkan jaminan RM500,000 dengan seorang penjamin dan 28 September ini sebagai tarikh sebutan semula untuk serahan dokumen.Menurut laporan berita, tertuduh, yang merupakan pengerusi Koperasi Tunas Muda Sungai Ara Bhd dan Ketua Umno Bayan Baru, juga akan didakwa di Mahkamah Sesyen Kuala Lumpur, Khamis ini.


Mesyuarat MKT Umno tangguh hingga PKPB tamat

Mesyuarat Majlis Kerja Tertinggi (MKT) Umno yang dijadual berlangsung di Janda Baik, Pahang, hari ini ditangguhkan sehingga selesai Perintah Kawalan Pergerakan Bersyarat (PKPB).Setiausaha Agung Umno Ahmad Maslan menerusi Twitter malam tadi memaklumkan walaupun mesyuarat itu dibuat di Pahang yang tidak dikenakan arahan PKPB, prosedur operasi standard (SOP) Majlis Keselamatan Negara (MKN) mengenai perjalanan rentas negeri memerlukan kebenaran pihak polis.“SOP MKN mengenai perjalanan rentas negeri di Selangor dan Wilayah Persekutuan Kuala Lumpur memerlukan kebenaran polis walau mesyuarat dibuat di negeri tiada PKPB.“Kes Covid-19 yang makin tinggi juga sukarkan pertemuan 57 ahli Mesyuarat Majlis Kerja Tertinggi (MKT) secara bersemuka,” katanya.PKPB di Kuala Lumpur, Putrajaya dan Selangor berkuat kuasa dari 14 hingga 27 Oktober ini.


Miti cadangkan alternatif kepada penutupan ekonomi serta-merta

Kementerian perdagangan antarabangsa dan industri (Miti) hari ini mencadangkan strategi alternatif kepada penutupan ekonomi serta-merta yang dipertimbangkan selepas peningkatan jangkitan harian daripada 3,000 ke 4,000 dan lebih tinggi lagi.Kenyataan ini dikeluarkan ketika perintah kawalan pergerakan (PKP) yang dilaksanakan di hampir keseluruhan negara sampai ke penghujung selepas dua minggu dikuatkuasakan.Azmin berkata, antara pilihan lain termasuk memperketatkan prosedur operasi standard (SOP) termasuk garis panduan jelas mengenai jumlah yang dibenarkan di premis perniagaan.“Selain itu, kita dapat meningkatkan pengujian yang disasarkan serta menyusun biaya alat uji RTK-Antigen untuk membuat pengujian Covid-19 lebih terjangkau dan pada skala yang lebih besar, terutama untuk industri.“Juga disarankan agar SOP untuk acara sosial dapat diperketatkan sementara larangan penuh untuk perjalanan rentas negeri harus dikenakan buat sementara waktu,” katanya yang juga merupakan menteri kanan.Kenyataan ini dikeluarkan selepas pertemuan antara Miti dengan Dewan Perdagangan dan Perindustrian Kesatuan Eropah-Malaysia (Eurocham) menyebabkan laporan media mengatakan kerajaan akan menutup ekonomi serta merta selepas 4 Februari selepas PKP tamat.Eurocham kemudiannya menjelaskan tidak timbul isu penutupan ekonomi serta merta selepas 4 Februari dan surat yang disebarkan “sulit untuk sebaran dalaman”.Pelaksanaan PKP kali kedua ini yang dilaksanakan bermula 13 Januari di enam negeri kemudiannya disambung dan meliputi semua negeri kecuali Sarawak.Bagaimanapun, PKP kali ini membenarkan lebih banyak perniagaan dibuka tetapi perlu mematuhi SOP yang ketat.


Tiada pilihan raya di 3 negeri PH tahun ini

Pemimpin Pakatan Harapan (PH) berkata Selangor, Negeri Sembilan dan Pulau Pinang akan membubarkan Dewan Undangan Negeri (DUN) masing-masing pada tahun depan berikutan kebimbangan musim banjir seperti yang diramalkan Jabatan Meterologi Malaysia baru-baru ini.
“Majlis Presiden turut mengambil maklum bahawa kerajaan-kerajaan negeri Selangor, Negeri Sembilan dan Pulau Pinang telah mempertingkat tahap kesiapsiagaan bagi menghadapi musim banjir di negeri masing-masing sesuai dengan prinsip mengutamakan nasib rakyat berkait nyawa dan harta benda,” kata kenyataan Majlis Presiden PH hari ini.
Keputusan terbaru tersebut diputuskan gabungan pembangkang itu ketika bantahan semakin kuat dari PH dan Perikatan Nasional (PN) terhadap tekanan yang diberikan pemimpin Umno terhadap Perdana Menteri Ismail Sabri Yaakob supaya Parlimen dibubarkan tahun ini.
Pilihan Raya Umum ke-15 (PRU15) mesti diadakan selepas penggal pentadbiran dijadualkan tamat pada pertengahan tahun depan.
Namun pilihan raya yang dibimbangi akan diadakan tahun ini dijangka bakal menghalang usaha menguruskan banjir berikutan musim tengkujuh yang berlaku setiap tahun.
Jabatan Meteorologi (MetMalaysia) memberikan amaran ribut petir dan kemungkinan banjir sejak September lalu.
Cuaca buruk itu dijangka berlaku awal Oktober dan berterusan sehingga November ketika fasa peralihan monsun menandakan berakhirnya monsun barat daya.
“Semasa fasa peralihan monsun, rantau negara akan menerima tiupan angin lemah dari pelbagai arah yang sesuai untuk kejadian ribut petir yang lazimnya membawa hujan lebat berserta angin kencang dalam jangka masa yang singkat.
"Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman semenanjung, barat Sabah serta tengah Sarawak,” katanya.


Aktivis, kumpulan sivil ‘kunci mulut’ selepas Azam Baki dilantik semula

Sebahagian besar aktivis dan kumpulan pendesak yang sebelum ini “bermati-matian” menuntut peletakan jawatan Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berdiam diri selepas beliau dilantik semula memegang jawatan tersebut.
Ini mencetuskan persoalan berhubung pendirian kumpulan masyarakat sivil, aktivis dan ahli-ahli politik yang sebelum ini menuntut peletakan jawatan Azam yang sebelum ini berdepan dengan kontroversi peribadi dan siasatan terpilih terhadap pemimpin politik pembangkang termasuk Pengerusi Perikatan Nasional (PN) Muhyiddin Yassin.
Usaha MalaysiaNow untuk mendapatkan reaksi dan ulasan badan bukan kerajaan (NGO), aktivis dan ahli politik gagal apabila rata-rata mereka enggan menjawab pertanyaan dan panggilan telefon.
Mereka yang dihubungi ialah antara ratusan peserta demonstrasi jalanan dikenali sebagai #TangkapAzamBaki pada Januari tahun lalu susulan kontroversi beliau memiliki antara RM1.9 juta hingga RM2.9 juta saham dalam Gets Global Bhd pada 2016.
Ia turut melibatkan beberapa ahli politik pembangkang seperti Anwar Ibrahim sendiri selain pemimpin PKR, DAP, Muda dan Pejuang.
Pada Rabu, media melaporkan pelantikan semula Azam adalah untuk tempoh selama setahun dan diperkenankan oleh Yang di-Pertuan Agong Sultan Abdullah Sultan Ahmad Shah.
Sehingga kini, beberapa ahli politik yang lantang dan tidak senang hati dengan pengurusan Azam mengendalikan SPRM menjelang Pilihan Raya Umum ke-15 (PRU15) tahun lalu juga belum mengeluarkan apa-apa kenyataan mengenai lantikan semula Azam di Putrajaya.
Antaranya, Rafizi Ramli menerusi kempen PRU15 dilapor membuat kenyataan berbaur ugutan terhadap Azam susulan dakwaannya berhubung serbuan SPRM ke atas syarikatnya, Invoke Solutions Sdn Bhd, termasuk menahan kakitangannya selama tujuh jam.
"Esok kita jumpa di mahkamah, lusa satu hari lagi kempen, Sabtu kita mengundi.
“Lepas menang pilihan raya kami cari Azam, insya-Allah. Saya tahu Azam tengok ini! Saya harap bila PH menang bila kami cari kamu, kamu jangan salahkan adik kamu sekali lagi," katanya dipetik dari salah satu siri ceramah kempen PRU15.
Bagaimanapun, selepas menjawat jawatan menteri, Rafizi pada Disember lalu menafikan dakwaan mengugut untuk “mencari” Azam jika Pakatan Harapan mengambil alih pentadbiran negara.
Selain itu, empat ahli Parlimen yang pernah dipanggil polis kerana terlibat dalam protes jalanan itu tahun lalu juga belum membuat sebarang kenyataan mengenai pelantikan tersebut.
Antaranya Fahmi Fadzil (Lembah Pantai), Maria Chin Abdullah (Petaling Jaya), Maszlee Malik (Simpang Renggam) dan Teresa Kok (Seputeh).
Azam disiasat berhubung dakwaan pembelian saham dan waran pada 2015 serta 2016 di dua syarikat tersenarai awam.
Beliau bagaimanapun menegaskan bahawa pembelian saham itu dibuat adiknya yang menggunakan akaun Perkhidmatan Depositori Pusat (CDS) miliknya. Ini sekali gus menafikan beliau melakukan sebarang kesalahan.
Isu itu didedahkan oleh bekas penyelidik Pusat Memerangi Kronisme dan Korupsi (C4) Lalitha Kunaratnam.
Pada Januari tahun lepas, Azam telah memfailkan saman fitnah terhadap Lalitha berhubung artikel aktivis tersebut yang disiarkan portal berita Independent News Service pada 15 Disember 2021.
Perbicaraan dijadualkan berlangsung pada Julai ini.
Sepanjang menerajui SPRM, agensi antirasuah itu membuka kertas siasatan terhadap Pengerusi Perikatan Nasional (PN) Muhyiddin Yassin dan Ahli Parlimen Tasek Gelugor Bersatu Wan Saiful Wan Jan tahun ini.
Suruhanjaya itu turut membekukan beberapa akaun bank milik Bersatu berhubung dakwaan penyelewengan dana yang digunakan kerajaan ketika negara berdepan dengan pandemik Covid-19.
Azam memulakan kariernya di Badan Pencegah Rasuah (kini SPRM) sejak tahun 1984.
Beliau memulakan perkhidmatan sebagai penolong pegawai siasatan, selain pernah berkhidmat sebagai pegawai perisikan, pegawai pendakwaan, selain menjalankan tugas sampingan dalam aktiviti pendidikan masyarakat.
Beliau memegang jawatan Ketua Pesuruhjaya SPRM pada 9 Mei 2020, menggantikan Latheefa Koya, yang mengambil keputusan memendekkan kontrak perkhidmatannya selaras dengan subseksyen 5(3) Akta SPRM 2009.
Azam memegang jawatan itu ketika pentadbiran tiga perdana menteri iaitu Muhyiddin Yassin, Ismail Sabri Yaakob dan Anwar.
Sementara itu, Pengerusi Bersih Thomas Fann pula menyifatkan Anwar yang kini perdana menteri terlepas peluang keemasan untuk keluar dari konvensyen menukar bos SPRM setiap kali pertukaran kerajaan berlaku.
Fann berkata dengan melanjutkan tempoh perkhidmatan Azam, beliau hanya mengekalkan dan memperkukuhkan fakta bahawa perdana menteri mempunyai budi bicara dan pengaruh mutlak terhadap proses pelantikan.
“Disebabkan itu terdapat tuduhan oleh sesetengah pihak bahawa SPRM tidak bebas dan bersenjata terhadap lawan politik,” katanya kepada MalaysiaNow.
Sebaliknya, Fann menegaskan Anwar sepatutnya merujuk urusan pelantikan jawatan itu kepada Jawatankuasa Pilihan Khas Parlimen.
Ini juga dalam usaha memastikan sebarang persepsi campur tangan perdana menteri dalam kerja SPRM dapat dihapuskan.


SPR bersedia kendali penamaan calon di Sabah esok

Suruhanjaya Pilihan Raya (SPR) bersedia dengan segala persiapan untuk mengendalikan proses penamaan calon bagi Pilihan Raya Negeri (PRN) Sabah di 73 kawasan Dewan Undangan Negeri (DUN) esok.Pengarah SPR Sabah Rohiman Rahia berkata pihaknya membuat persiapan rapi di semua 73 pusat penamaan calon, yang antara lain terdiri daripada dewan masyarakat dan sekolah, bagi memastikan proses berkenaan berjalan lancar.“Proses penamaan calon akan berlangsung selama satu jam bermula 9 pagi hingga 10 pagi. Tiada tempoh bantahan,” katanya ketika dihubungi Bernama hari ini.Rohiman juga berkata tiada perkumpulan beramai-ramai penyokong atau perarakan penyokong parti mengiringi calon ke pusat penamaan calon dibenarkan dan menurutnya, hanya tiga orang sahaja iaitu calon bertanding, seorang penyokong dan pencadang dibenarkan berada di pusat berkenaan.Beliau turut mengingatkan semua pihak untuk terus mematuhi prosedur operasi standard (SOP) ditetapkan bagi membendung penularan Covid-19 semasa proses penamaan calon berlangsung.“(Calon, pencadang dan penyokong) disaran untuk datang awal, patuhi peraturan SOP dan pastikan semua dokumen diperlukan lengkap,” kata Rohiman.PRN Sabah bakal menyaksikan pertandingan bagi merebut 73 kerusi DUN, dengan sebanyak 13 kerusi baru iaitu N02 Bengkoka; N06 Bandau; N08 Pintasan; N13 Pantai Dalit; N17 Darau; N24 Tanjung Keramat; N27 Limbahau; N44 Tulid; N47 Telupid; N51 Sungai Manila; N58 Lamag; N61 Segama dan N70 Kukusan.SPR menetapkan esok sebagai hari penamaan calon manakala pengundian awal pada 22 Sept dan hari mengundi biasa pada 26 Sept.Seramai 1.12 juta pengundi layak memilih pada pilihan raya berkenaan dan SPR menjangkakan lebih 70 peratus pengundi akan mengundi pada PRN Sabah kali ini.PRN Sabah diadakan susulan pembubaran DUN yang diumumkan Ketua Menteri Mohd Shafie Apdal pada 30 Julai lalu, sehari selepas bekas ketua menteri, Musa Aman mendakwa beliau mempunyai cukup majoriti untuk mengambil alih tampuk pemerintahan kerajaan negeri.


Sarawak sebulat suara luluskan RUU kawalan ruang udara

Rang undang-undang (RUU) untuk meningkatkan kawalan Sarawak ke atas ruang udaranya melalui pindaan terhadap Kanun Tanah Negara diluluskan secara sebulat suara di Dewan Undangan Negeri (DUN) itu hari ini.RUU Kanun Tanah (Pindaan) 2022 dibentangkan oleh Timbalan Menteri Undang-Undang Sarawak Sharifah Hasidah Sayeed Aman Ghazali.Bercakap semasa perbahasan DUN mengenai cadangan pindaan itu, beliau berkata pindaan itu akan memastikan spektrum ruang udara negeri dapat digunakan selaras dengan rancangan Sarawak, terutama dalam usaha penubuhan dan penambahbaikan infrastruktur telekomunikasi.“RUU itu akan memberikan hak kawal selia kepada negeri terhadap ruang udaranya, demi memastikan syarikat penyedia perkhidmatan dapat meluaskan liputan telekomunikasi ke kawasan luar bandar,” katanya.“Ini penting supaya penduduk di luar bandar tidak ketinggalan.”Beliau berkata pindaan juga akan membolehkan kawal selia penggunaan tanah bagi simpanan karbon syarikat minyak dan gas.“Usaha untuk mendapatkan hak mengawal selia spektrum ruang udara (dengan meluluskan RUU ini) tidak bercanggah dengan Perlembagaan Persekutuan.”Beliau menjawab soalan Adun Padungan Chong Chieng Jen yang berhujah perundangan mengenai penggunaan ruang udara Sarawak mungkin tidak sah kerana ia bercanggah dengan hak DUN dalam menggubal perkara-perkara yang diperuntukkan dalam Jadual Kesembilan Perlembagaan Persekutuan yang menyatakan senarai perundangan negeri, persekutuan dan bersama.“Saya tidak membantah jika kerajaan negeri cuba dapatkan hasil tambahan, tetapi kita terikat dengan Perlembagaan Persekutuan, dan mana-mana undang-undang yang bertentangan dengan Perlembagaan Persekutuan akan dianggap sebagai tidak sah,” katanya.“Jika anda lihat senarai perundangan persekutuan, kuasa berhubung ruang udara adalah di bawah bidang kuasa persekutuan, saya percaya ia terletak di bawah Perkara 10 berkenaan telekomunikasi dan pengangkutan.”Sebaliknya, beliau mencadangkan supaya kerajaan negeri mendesak supaya perkara dalam Perlembagaan Persekutuan itu sendiri dipinda.“Jika kerajaan negeri benar-benar mahu menggubal undang-undang dan mendapatkan hak ke atas spektrum ruang udara Sarawak, maka cara yang betul untuk melakukannya ialah dengan membentangkan RUU pindaan Perlembagaan di Parlimen daripada menggubal RUU itu dan mendakwa kita mempunyai hak ke atasnya,” katanya.“Pada masa ini, apa yang saya lihat, pembentangan RUU pindaan ini dan dakwaan bahawa kita mempunyai hak untuk menggubal undang-undang tersebut seakan cara ‘kampung’ untuk dapatkan kuasa.”


SSM rangka pelbagai inisiatif bantu belia, ibu tunggal B40 berniaga

Suruhanjaya Syarikat Malaysia (SSM) sedang merangka kaedah yang bersesuaian bagi membolehkan golongan usahawan belia dan ibu tunggal dalam golongan berpendapatan rendah (B40) untuk mendapat manfaat skim pendaftaran perniagaan percuma, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata, inisiatif berkenaan bakal mencetus minat berniaga dan menggalakkan lebih ramai penyertaan golongan belia dan ibu tunggal daripada kumpulan B40 menceburi bidang perniagaan.Alexander berkata, kerajaan berharap usaha berkenaan dapat membantu golongan B40 menjana pendapatan tambahan bagi menampung kos sara hidup dan kehidupan seharian mereka seterusnya merancakkan lagi pertumbuhan sektor perniagaan di negara ini.Katanya, SSM juga sedang melaksanakan lapan inisiatif bagi membantu komuniti perniagaan dan sektor korporat mengharungi saat sukar akibat cabaran dan impak penularan pendemik Covid-19, sejak lalu.“Inisiatif pertama ialah melaksanakan tempoh moratorium 30 hari dari tarikh berakhir Perintah Kawalan Pergerakan (PKP) untuk menyerahkan dokumen berkanun di bawah Akta Syarikat 2016 dan Akta Perkongsian Liabiliti Terhad 2012 yang perlu diserah simpan kepada SSM bermula 18 Mac 2020 hingga 30 September 2020 di mana fi lewat serah simpan akan dikecualikan.“SSM juga memberikan pengecualian fi lewat serah simpan bagi dokumen berkanun di bawah Akta Syarikat 2016 berikutan arahan Kerajaan melaksanakan Perintah Kawalan Pergerakan Bersyarat dan Perintah Kawalan Pergerakan Diperketatkan di beberapa kawasan mulai 9 November 2020 hingga 31 Disember 2020,” katanya di Dewan Rakyat, hari ini.Beliau menjawab soalan Cha Kee Chin (PH-Rasah) yang meminta menteri berkenaan menyatakan apakah inisiatif atau skim yang disediakan SSM untuk membantu peniaga dan usahawan tempatan yang terjejas akibat PKP.Menurut Alexander, inisiatif ketiga oleh SSM turut melibatkan pelanjutan masa untuk serah simpan penyata kewangan kepada SSM bagi tahun kewangan berakhir 1 September 2019 hingga 31 Mac 2020.Katanya, syarikat perlu membuat permohonan kepada SSM dan pengecualian fi sebanyak RM100 diberikan bagi tujuan tersebut.“Pelanjutan masa juga diberikan kepada syarikat untuk mengadakan AGM. Syarikat perlu membuat permohonan kepada SSM dan pengecualian fi sebanyak RM100 diberikan bagi tujuan pelanjutan masa.“Golongan OKU disaran untuk memanfaatkan Skim 1 OKU 1 Perniagaan (S1OKU1P) yang ditawarkan oleh SSM bagi mendaftar perniagaan baru dan memperbaharui pendaftaran perniagaan secara percuma. Skim ini mula diperkenalkan pada 23 Oktober 2012.”Katanya, SSM juga menggalakkan belia dan pelajar sepenuh masa di institusi pengajian tinggi awam dan swasta untuk mendaftarkan perniagaan secara percuma melalui Skim 1 Pelajar 1 Perniagaan (S1P1P) yang diperkenalkan pada 1 Januari 2017.


Hampir 35% populasi Malaysia lengkap dua dos suntikan vaksin Covid-19.

Sebanyak 28,837,742 dos vaksin Covid-19 diberikan setakat semalam menerusi Program Imunisasi Covid-19 Kebangsaan (PICK).Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di Twitter rasminya memaklumkan jumlah yang menerima dos pertama ialah 17,437,286 orang manakala 11,400,456 orang menerima dos kedua.Menurut JKJAV, 53.4% daripada jumlah populasi negara mendapat dos pertama manakala 34.9% melengkapkan dua dos suntikan vaksin Covid-19.Sementara itu, vaksinasi harian mencatatkan peningkatan kepada 525,111 dos semalam berbanding 501,776 dos pada Isnin, dengan 184,972 adalah dos pertama manakala 340,139 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara.


47 korban Covid direkod, jumlah keseluruhan cecah 30,110

Sebanyak 47 lagi kematian berkaitan Covid dilaporkan pada 23 November, menjadikan jumlah keseluruhan kematian di selruh negara sebanyak 30,110.Menurut data Github kementerian kesihatan, 10 daripada korban adalah kes kematian sebelum tiba di hospital (BID).Kelantan mencatatkan jumlah kematian tertinggi sebanyak lapan atau 17%, diikuti Sabah sebanyak tujuh kes.Melaka dan Selangor masing-masing melaporkan lima kematian; Johor, Pulau Pinang dan Sarawak masing-masing melaporkan empat kematian; dan Kedah dan Pahang masing-masing melaporkan tiga kematian.Terengganu, yang mencatatkan jumlah kematian tertinggi pada 22 November, melaporkan dua kes semalam.Perak dan Kuala Lumpur masing-masing melaporkan satu kematian manakala tiada kematian dilaporkan di Negeri Sembilan, Perlis, Labuan dan Putrajaya.Sebanyak 5,594 kes baru dilaporkan semalam, menjadikan jumlah keseluruhan sebanyak 2,597,080.Hanya 85 atau 1.5% daripada kes baru Covid-19 adalah jangkitan Kategori Tiga, Empat dan Lima.Setakat semalam, terdapat 68,625 kes aktif Covid-19 dilaporkan dan 4,908 pesakit dilaporkan sembuh.Daripada kemas kini kementerian kesihatan, 10 kluster baru dilaporkan, menjadikan jumlah kluster aktif menjadi 231.


97 transaksi jual tanah DBKL tak ikut SOP, kata PAC

Kaedah penyelesaian terhadap 97 transaksi penjualan tanah milik Dewan Bandaraya Kuala Lumpur (DBKL) yang terjual sejak 2011 tidak merujuk kepada sebarang prosedur operasi standard (SOP), kata Jawatankuasa Kira-kira Wang Negara (PAC) Parlimen.Pengerusinya, Wong Kah Woh berkata, berdasarkan prosiding dijalankan pihaknya, PAC mendapati proses itu terlalu longgar, terdedah kepada penyalahgunaan kuasa, kurang melindungi kepentingan DBKL dan warga kota Kuala Lumpur.Wong berkata, pihaknya mendapati DBKL tidak mempunyai sebarang SOP bagi urusan pelupusan atau penjualan tanah miliknya.“Hanya selepas 2015, DBKL menambah baik proses penjualan dan pelupusan tanah menerusi pemerkasaan Jawatankuasa Penswastaan melalui penyediaan senarai semak yang mempunyai prosedur yang lebih terperinci dan mendapat pengiktirafan ISO (tahun 2017),” katanya dalam satu kenyataan berhubung pembentangan Laporan PAC mengenai transaksi tanah milik DBKL di bawah Kementerian Wilayah Persekutuan (KWP).Sepanjang prosiding dari 4 April hingga 12 November lalu, PAC memanggil bekas menteri wilayah persekutuan Khalid Abd Samad, bekas peguam negara Tommy Thomas, bekas ketua pesuruhjaya suruhanjaya pencegahan rasuah Malaysia Mohd Shukri Abdull dan bekas datuk bandar Kuala Lumpur Nor Hisham A Dahlan.Kata Wong, selain isu itu, PAC turut mendapati draf Pelan Bandaraya Kuala Lumpur 2020 yang diluluskan menteri berbeza dengan draf pelan dibentang kepada orang awam pada 2008 dan draf pelan yang digazet belum mendapat maklum balas semua pihak berkepentingan.Wong berkata, pihaknya mendapati DBKL tidak mempunyai sebarang SOP bagi urusan pelupusan atau penjualan tanah miliknya.Katanya, lebih 200 arahan pembangunan (DO) telah dikeluarkan DBKL sementara menunggu kelulusan Menteri Wilayah Persekutuan ke atas pelan berkenaan yang menyebabkan kesan negatif kepada alam sekitar, penukaran kepada zon komersial dan penambahbaikan kepadatan termasuk plot ratio.Wong berkata, PAC juga mendapati pengurusan Yayasan Wilayah Persekutuan (YWP) yang mempunyai urusan pembelian tanah dengan DBKL terdedah kepada konflik kepentingan memandangkan menteri wilayah persekutuan dan datuk bandar Kuala Lumpur turut memegang jawatan sebagai pengerusi dan ahli lembaga pemegang amanahnya.Selain itu, pengurusan YWP sebagai sebuah syarikat yang didaftar di bawah Akta Syarikat 1965 (Akta Syarikat 2016) tidak dapat dipantau mana-mana pihak berkuasa termasuk Jabatan Audit Negara.Sehubungan itu, PAC Parlimen mengesyorkan kerajaan supaya urusan penjualan dan pelupusan tanah milik DBKL perlu dijalankan secara telus, terbuka dan berdasarkan SOP yang komprehensif, selain Pelan Bandaraya Kuala Lumpur 2020 dikaji semula dengan mengambil kira perubahan daripada draf asal.Katanya, PAC turut mencadangkan supaya fungsi YWP dilihat semula selari dengan hasrat penubuhannya bagi melindungi kebajikan warga kota Kuala Lumpur, manakala statusnya diubah kepada sebuah badan berkanun bagi membolehkan pemantauan lebih efektif oleh pihak kerajaan.Menurutnya, orang ramai yang berminat meneliti Laporan PAC Parlimen berhubung Penjualan Tanah Milik DBKL di bawah KWP boleh memuat turun laporan berkenaan dalam laman web PAC di alamat www.parlimen.gov.my/pac.


16 menteri bakal gulung perbahasan titah diraja berkait kementerian hari ini

Seramai 16 menteri dijangka menggulung perbahasan titah diraja berkaitan kementerian masing-masing pada persidangan Parlimen hari ini, setelah berakhirnya sesi perbahasan semalam yang berlangsung sejak 14 September lepas.Menurut Aturan Urusan Mesyuarat persidangan Dewan Rakyat, antara kementerian yang terlibat adalah kementerian pertahanan, kementerian dalam negeri, kementerian kewangan, kementerian pendidikan, kementerian kerja raya dan kementerian komunikasi dan multimedia.Dalam pada itu, isu kajian semula gaji minimum, kes pelanggaran status makanan dan produk halal serta situasi pekerjaan belia ketika pandemik Covid-19 antara yang bakal dikupas semasa sesi pertanyaan bagi jawab lisan.Semasa sesi soal jawab lisan itu, Nurul Izzah Anwar (PH-Permatang Pauh) bertanyakan menteri sumber manusia mengenai tahap pelunasan komitmen kerajaan serta perincian usaha dalam kajian semula gaji minimum.Ahmad Maslan (BN-Pontian) pula bertanyakan menteri perdagangan dalam negeri dan hal ehwal pengguna berkenaan langkah mengatasi dan jumlah kes pelanggaran status makanan serta produk halal sama ada yang diimport atau keluaran dalam negara.Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Perdana Menteri Ismail Sabri Yaakob.Persidangan Dewan Rakyat kali ini akan berlangsung selama 17 hari hingga 12 Oktober.


Penurunan penarafan Fitch Ratings tak cetus kesan mengejut kepada pasaran modal, kata menteri

Penyusutan Penarafan Kemungkiran Penerbit (IDR) mata wang asing jangka panjang Malaysia setakat ini tidak mencetuskan kesan “mengejutkan” terhadap pasaran modal, kata Menteri Kewangan Tengku Zafrul Aziz.Beliau berkata, FTSE Bursa Malaysia KLCI (FBM KLCI) dan mata wang ringgit kekal stabil dan turut merekodkan permintaan yang tinggi, iaitu 2.6 kali melebihi nilai tawaran untuk bon Terbitan Pelaburan Kerajaan Malaysia (MGII) selama 10 tahun yang diterbitkan minggu lalu.“Semalam, saya mengumumkan bahawa lapan pengurus dana modal teroka dari Amerika Syarikat, Korea, China, Indonesia dan Singapura bersetuju melabur dalam syarikat pemula Malaysia.“Ia membabitkan nilai pelaburan hingga RM1.57 bilion ringgit. Dalam kata mudahnya, keyakinan pelabur terhadap pasaran modal negara jangka panjang masih kukuh,” katanya di Dewan Rakyat, hari ini.Beliau menjawab soalan Lim Guan Eng (PH-Bagan) yang mahu kementerian kewangan menyatakan langkah menangani keputusan mengejut Fitch Ratings menyemak turun penarafan kredit Malaysia.Menurut Zafrul, agensi penarafan Fitch membuat semakan semula penarafan kredit Malaysia daripada A- kepada BBB+, namun dengan peningkatan tinjauan yang lebih baik daripada negatif kepada stabil.“Semakan semula penarafan ini didorong oleh kesan negatif daripada pandemik Covid-19 terhadap kedudukan kewangan negara dan situasi politik semasa.“Untuk makluman Yang Berhormat sekalian, kebanyakan agensi penarafan kredit antarabangsa mengenakan lebih 220 tindakan penarafan negatif sejak awal Mac lalu, termasuk tindakan penurunan penarafan kepada lebih 100 buah negara, seperti UK, Hong Kong, Chile dan Laos.“Oleh itu, walaupun semakan semula penarafan Malaysia tidak menentang arus penarafan global, namun kerajaan menyuarakan pendirian rasmi bahawa keputusan tersebut tidak cukup mempertimbangkan keberhasilan pelaksanaan pakej-pakej rangsangan yang mula menunjukkan tanda-tanda pemulihan ekonomi.”Katanya, ini termasuklah penguncupan KDNK yang lebih perlahan pada kadar 2.7% pada suku ketiga 2020 antara terbaik di Asia Tenggara berbanding 17.1% pada suku kedua dan pengekalan lebih 2.8 juta pekerjaan melalui program seperti subsidi upah yang membawa kepada kadar pengangguran yang menurun dan stabil iaitu daripada 5.3% pada bulan Mei kepada 4.7% pada bulan Oktober.“Menurut Universiti Johns Hopkins, Malaysia mencapai nisbah kes Covid-19 berbanding kematian dalam lingkungan 10% terendah di peringkat global.“Ini adalah hasil pelaksanaan langkah yang berkesan dalam membendung wabak tersebut melalui peruntukan kesihatan yang disediakan,” katanya.Katanya, perubahan penarafan ini tidak akan membantutkan usaha Malaysia menuju ke arah pemulihan ekonomi pada 2021.Menurut Zafrul, ini kerana inisiatif Belanjawan 2021 akan meneruskan momentum pemulihan dan dijangka menyumbang kepada sasaran pertumbuhan KDNK antara 6.5% hingga 7.5% pada tahun hadapan.“Ramai ahli-ahli Yang Berhormat yang sering mengatakan unjuran ini terlalu optimistik. Namun, Fitch sendiri mengunjurkan pertumbuhan pada kadar 6.7% iaitu sejajar dengan unjuran Malaysia sendiri.“Institusi lain seperti IMF pula mengunjurkan pertumbuhan sehingga 7.8%, iaitu lebih tinggi daripada unjuran kerajaan. Ini secara amnya menunjukkan keyakinan terhadap kebolehan ekonomi Malaysia untuk melonjak kembali.“Tambahan pula, sejak pengumuman tersebut, ‘there has been no knee-jerk reaction’, dengan izin, daripada pasaran.”Selain itu katanya, berdasarkan status syarikat, lantikan politik perlu melalui pelbagai saringan seperti oleh Bursa Malaysia, Suruhanjaya Sekuriti, Bank Negara Malaysia, Suruhanjaya Pencegahan Rasuah Malaysia, Polis Diraja Malaysia dan lain-lain.“Saya ingin menegaskan bahawa kerajaan komited memastikan amalan governans terbaik sentiasa dipegang. Selepas ekonomi pulih semula, usaha memperkukuhkan ekonomi negara akan diteruskan.“Kerajaan komited untuk melaksanakan langkah konsolidasi dan kemampanan fiskal berpandukan kepada Rangka Kerja Fiskal Jangka Sederhana (MTFF) serta penggubalan satu Akta Tanggungjawab Fiskal (FRA) yang bertujuan untuk 5 menambah baik pengurusan dan pelaporan fiskal, seterusnya menambah baik aspek transparensi dan ‘good governance’.“Ini termasuk menurunkan tahap keberhutangan negara atau defisit fiskal yang ditanggung dan diwarisi oleh kerajaan sekarang,” katanya.


PN akan bina pusat jagaan kanak-kanak seluruh Selangor jika menang PRN

Perikatan Nasional (PN) menyasarkan untuk membina pusat penjagaan kanak-kanak di seluruh Selangor sekiranya berjaya menawan negeri ini pada Pilihan Raya Negeri (PRN) akan datang, kata Pengerusi Mohamed Azmin Ali.
Pengerusi PN Selangor itu berkata, ia adalah antara manifesto gabungan itu bagi memastikan golongan ibu dapat terus bekerja dengan tenang dalam usaha meningkatkan pendapatan isi rumah.
Bekas menteri besar Selangor itu berkata, cadangan tersebut muncul selepas mendapati 80% wanita terpaksa berhenti bekerja semata-mata ingin menjaga anak dan ibu bapa di rumah.
"Saya akan beritahu kepada semua wanita di Selangor, jangan berhenti bekerja," katanya pada Ceramah Selangor Baru PN Gempur Kuala Langat.
"Biar kami jaga anak tuan-tuan dalam pusat penjagaan kanak-kanak yang akan dibina di seluruh negeri Selangor dengan tenaga profesional."
Selain itu, Azmin berkata, inisiatif lain yang bakal diketengahkan PN ialah menjadikan negeri ini sebagai hab pertanian dengan mengusahakan tanah terbiar menerusi pertanian pintar.
Katanya, inisiatif itu bakal menyediakan peluang pekerjaan yang lebih berkualiti untuk anak Selangor dalam usaha memajukan lagi negeri tersebut.
Menyentuh mengenai prestasi Selangor dari aspek pelaburan, Azmin meluahkan rasa kecewa terhadap pimpinan Amirudin Shari apabila Johor mengatasi kedudukan Selangor bagi tempoh tiga bulan pertama tahun ini.
"Tak malu kita? Selangor ini dulu paling tinggi.
"Masa saya MB (menteri besar) dulu, kami menyumbang kepada kerajaan pusat 24%, yang tertinggi dalam negara, kalah negeri lain.
"Sekarang, tiga bulan pertama, Wilayah Persekutuan mencatatkan RM22 bilion, Johor di tempat kedua RM11 bilion manakala Selangor hanya RM7 bilion," katanya.
Mengulas lanjut, Azmin berkata, kejayaan PN mentadbir sesebuah negeri boleh dinilai menerusi prestasi Menteri Besar Kedah Muhammad Sanusi Md Nor apabila beliau pada 2021 berjaya membawa masuk pelaburan berjumlah RM68 bilion ke negeri itu.
Tambah Azmin, kemasukan pelaburan yang lebih tinggi akan menjamin peluang pekerjaan yang lebih berkualiti kepada warga Selangor.
"Kedah negeri pertanian selama berpuluh-puluh tahun. Tiba-tiba PN mentadbir, Sanusi jadi MB dapat RM68 bilion.
"Kita ada potensi, keupayaan dan kemahiran. Anak Selangor harus diberikan peluang supaya semua anak-anak Cina, India dan Melayu dapat maju," tambahnya.


Cinta dan janji Izabella

Aku pernah menulis kisah ini. Aku pernah bersurah tentang kisah ini.Kisah cinta ini tidak pernah padam dari ingatan aku.Mustahil aku akan melupakan malam itu, malam penuh ingatan semasa musim panas di kota Baghdad.Ini salah satu dari ratusan kisah cinta agung aku.Aku ulangi kisah ini untuk dirakamkan sebagai sejarah diri aku.Aku menolak pandangan yang cuba meredakan berahi dengan mengatakan bahawa cinta akan pudar dimakan masa.Ini hanyalah ayat-ayat gagal yang dimunculkan untuk melandaikan hati yang berkecai.Betul. Cinta aku gagal. Di kota Baghdad aku “menyorah” bak kata “Orang Nogori” kepada Minah Arab yang mengancam kejantanan aku.Hasilnya gagal. Aku tidak pernah kecewa. Gagal untuk aku hanya kejayaan yang tertangguh.Gagal bukan lawannya berjaya. Gagal itu adalah sebahagian daripada kejayaan.Luca kenalan aku anak Colombia berkata: “Isham…your only failure is not trying”.Kalau aku tidak mencuba maka aku gagal. Kata-kata Luca ini menjadi jambatan aku setiap kali aku mahu melakukan sesuatu.Kalau kita tidak mencuba mana kita tahu hasilnya. Kita gagal tanpa mencuba.Kini di asrama ramai pelawat baru. Anak anak muda dari Poland sudah sampai.Aku sempat berkenalan dengan Stanilawsky. Aku memanggil dia Stan.Dia bijak bertutur dalam bahasa Inggeris. Stan siswa seni tampak dari Sekolah Seni Krakow.Stan sedang menyediakan tesis ijazah kedoktoran atau Phd dalam bidang lukisan dan seni bina.Stan merancang hendak masuk ke Iran. Tesis Phd dia ialah tentang reka bentuk bangunan Kota Persepolis.Ini kota kuno ibu negara Persia. Kota kuno Kerajaan Achaemenid (550–330 Sebelum Nabi Isa).Letaknya 60 km arah Selatan ke kota Shiraz.Persepolis ditawan oleh Iskandar Zulkarnain pada (330 Sebelum Nabi Isa).Putera Raja Greece ini membakar hangus kota ini. Yang tinggal hingga ke hari hanyalah tiang dan tembok batu. Reka bentuk Achaemenid inilah yang jadi bahan kajian Stan.“You knew any of those girls?” Aku bertanya pada Stan tentang Minah Poland yang menjadi penghuni asrama yang baru.“No… none.. but I think they are from the elite class… their fathers could be high ranking member of the party.”Stan menerangkan anak-anak muda ini mungkin dari kelas atasan.Ayah mereka mungkin dari Parti Komunis Poland.Parti Komunis Poland amat rapat hubungan dengan Arab Sosialist Ba’ath Party.Justeru musim panas ramai warga Poland bercuti ke Iraq. Malah aku ternampak lori treler membawa barangan dari Poland mengikut jalan darat ke Baghdad.Aku percaya dengan pandangan Stan ini. Dia warga Poland. Pasti dia faham sosio-budaya Poland.Stan generasi yang dilahirkan selepas Poland menjadi blok Soviet, sesudah Perang Dunia Kedua.Aku tidak tahu sama ada dia menyokong kerajaan atau tidak. Untuk aku Stan seorang seniman bukan aktivis politik.Apa yang Stan dan aku tidak tahu ialah ketika kami bermusim panas di Baghdad, warga Iran sedang bangun memberontak.Semua berita tentang gerakan anti-Shah tidak sampai ke pengetahuan kami. Kami orang luar tak tahu apa yang sedang berlaku.Kedutaan Iran di Baghdad hanya memberi tahu Stan: “Belum ada jawapan visa dari Tehran.”Aku sendiri tidak mengetahui apa yang sedang berlaku di Iran.Dan kenapa susah sangat untuk mendapat visa memasuki Iran. Stan sudah dua minggu menunggu di Baghdad.Di Iraq tidak ada kebebasan media seperti di Australia.Media Iraq lebih buruk dari Singapura atau Malaysia. Semuanya “mamnung” atau dilarang. Mungkin tahap media di Iraq sama dengan media Korea Utara atau China.Ketika aku sampai kali ke dua ke Iraq tahun 1977, presiden Iraq ialah Saddam Hussein.Kali pertama aku sampai pada 1976, presiden Iraq ialah Ahmad Hassan Al-Bakar.Saddam baru berkuasa dua tahun. Saddam sedang mengukuhkan kekuasaannya.Kerajaan campuran antara Parti Baath, Parti Patriotik Kurdistan dan Parti Komunis Iraq, semakin retak.Ramai kader Parti Komunis Iraq ditahan dan ramai pucuk pimpinan dihukum gantung.“I’ve to wait for the visa.”Stan kecewa tidak dapat visa untuk masuk ke Iran. Stan tidak ada pilihan. Dia wajib menunggu.Satu petang di hadapan pintu utama asrama aku nampak Stan bersembang dengan seorang Minah Poland.Aku perhatikan Stan amat mesra dengan minah ini.Pastilah minah ini bukan dari anak elit Poland atau anak “apparatchik” parti komunis.Aku mencelah masuk dan memperkenalkan diri. “Isham.. from Malaysia.” Aku menghulur tangan.“Isham… Izabella…. from Krakow.”Stan memperkenalkan Izabella kepada aku. Kemudian Stan bercakap bahasa Poland.“Oh.. Malaysia… I read about snake temple.” Izabella berkata yang dia pernah terbaca tentang ular dalam kuil di Pulau Pinang.Izabella yang fasih berbahasa Inggeris, adalah mahasiswa seni halus dari kota Krakow.Awal 20-an, berbadan langsing, berambut panjang.Izabella mengancam kejantanan lelaki, terutamanya di kota Baghdad.Walaupun tidak “setandus” Arab Saudi tetapi Baghdad tidak “selumayan” kota Beirut atau melimpah ruah seperti di Melbourne.Budaya Arab amat konservatif, menyusahkan, malah tidak memungkinkan pertemuan lelaki dengan perempuan untuk bercanda-canda. Jauh sekali untuk memadu kasih.Aku bergerak pantas. Malamnya, aku mempelawa Izabella keluar makan.Aku memilih restoran tidak berapa jauh dari tugu Abu Nawas di tebing Sungai Dajlah. Aku sering ke restoran itu, jadi aku tidak kekok dan tahu apa yang ingin aku makan.Kami bercerita tentang itu, ini, si anu dan si polan. Izabella yang baru aku kenali, kini seperti kekasih aku yang sudah lama aku tunggu.Keesokannya, kami ke Karbala melawat makam Imam Hussein yang dianggap sesuci Mekah oleh penganut mazhab Syiah. Ini kali ke dua aku di sini. Kali pertama bersama Luca.Di pintu makam, kami ditahan oleh seorang lelaki muda Arab.Kami terus dibawa ke satu bilik berhampiran. Di situ, kami ditanya asal-usul, tujuan dan agama kami.Aku terperanjat besar kerana kami dipisahkan. Izabella di larang memasuki pekarangan makam kerana dia seorang Katolik.Aku ditanya apakah aku penganut Islam. Aku teringat “tiga qul”.Lalu aku bacakan satu. Tok Arab itu senyum gembira. Aku dibenarkan masuk.Aku merasa sedih kerana Izabella terpaksa menunggu aku hampir satu jam di luar pekarangan makam.Bila bertemu kembali, aku berlagak sebagai kekasih tulen dan terus bercerita serapi mungkin, agar apa yang aku lihat dan alami dapat turut dirasai Izabella.Keesokannya, Izabella akan meninggalkan Baghdad. Cuti musim panas sudah berakhir.Izabella akan ke Turki dengan bas dan akan terbang dari Istanbul ke Krakow. Kami berjanji malam akhir kami di kota ini tidak perlu dipisahkan oleh gereja atau makam suci.Berhampiran asrama , terdapat sebuah taman. Lalu kami ke sana.Tidak banyak yang kami ceritakan pada malam akhir ini. Kami bercumbu mesra. Malam berjalan begitu cepat. Subuh sampai dan Izabella wajib mengemas barang-barang untuk meninggalkan Baghdad.Sebagai tanda cinta setia, aku melafazkan janji yang aku akan ke Krakow pada musim panas tahun depan. Kami akan bertemu sekali lagi di kota Krakow. Tarikh dan tempatnya kami persetujui bersama.Izabella meninggalkan kota Baghdad.Seminggu kemudian aku terbang ke Karachi, Pakistan.Di Karachi kami terus berhubung melalui surat. Aku mempunyai masa hampir satu tahun untuk membuat persediaan ke Eropah.Epilog 1:Dalam kapal terbang dari Baghdad ke Karachi, aku dengan cepat mengambil akhbar berbahasa Inggeris di pintu masuk pesawat.Aku terbaca berita panggung wayang Rex di Abadan, selatan Iran dibakar pada malam 19 Ogos 1978.Gambar mayat hangus terbakar terselit bersama berita. Aku tidak tahu apa yang sebenarnya berlaku.Seramai 400 warga terkorban. Dari rakaman sejarah moden Iran inilah babak dan detik permulaan Revolusi Iran.Kumpulan penentang Shah menuduh pembakaran ini dilakukan oleh Savak, polis rahsia Shah Iran.Pembakaran penonton di panggung Rex ini menyemarakkan gerakan anti-Shan Iran.Bila aku terbaca berita ini aku teringat akan Stan yang masih menunggu visa di Baghdad untuk ke Persepolis.Iran sedang bergolak. Stan tidak tahu hal ini. Stan pasti tidak dapat masuk ke Iran. Dia akan pulang ke Krakow dengan tangan kosong.Epilog 2:Janji kepada Izabella masih teguh. Aku ingin menepati janji. Aku wajib sampai ke Eropah.Tetapi semuanya gagal. Dalam perjalanan ke Eropah, aku ditahan di Moscow kerana menggunakan pasport tiruan Thailand.Dalam perjalanan untuk dihantar pulang ke Bangkok. Aku berjaya melarikan diri dari kapal terbang di lapangan kapal terbang Bombay, India.Buku nota dan diari harian aku dirampas oleh polis Bombay. Alamat Izabella ada dalam buku harian aku. Semuanya tidak ada lagi dalam tangan aku.Epilog 3:Janji aku kepada Izabella tertangguh. Tetapi akhirnya aku sampai juga ke Eropah. Izabella masih dalam ingatan walaupun kini, tanpa alamat, hubungan kami terputus.Eropah semakin berubah. Tembok Berlin akhirnya runtuh.Blok sosialis tidak wujud lagi. Lech Walesa menjadi pemimpin Poland.Aku memerhati semua yang berlaku. Dan aku masih setia pada janji yang aku lafazkan pada malam musim panas di kota Baghdad.Epilog 4:1993, setahun sebelum pulang ke tanah air aku terbang ke Eropah Timur.Aku sampai ke kota Prague, ibu kota Republik Czech.Aku merayau rayau dari kota ke kota dalam negara ini. Izabella masih dalam ingatan.Aku menaiki bas melintas sempadan ke Bratislava ibu kota Slovakia. Izabella masih dalam ingatan.Aku naik kereta api melintas masuk ke Poland menuju Krakow. Aku masih ingat hari, waktu dan tempat yang kami janjikan.Aku teringat kembali pada musim panas di kota Baghdad, malam pertemuan dua kekasih dari Barat dan Timur yang dipertemukan di Timur Tengah.Di Krakow aku menginap di sebuah rumah tumpangan tidak jauh dari tempat yang kami janjikan.Esoknya, aku ke Rynek Glowny, Medan Besar di tengah-tengah kota Krakow.Ia adalah kota tua yang penuh sejarah dan budaya.Di satu sudut Medan Besar ini ada sebuah gereja, St Adalbert.Di hadapan gereja inilah seharusnya kami akan berjumpa sekali lagi.Aku sampai satu jam lebih awal dari masa yang kami janjikan.Hingga ke petang aku menunggu. Setiap gadis, ibu, perempuan yang melintasi di hadapan gereja itu aku sangkakan Izabella yang aku nantikan.Apakah rupa Izabella masih lagi anggun, langsing dan berambut panjang. Atau apakah kini Izabella sudah berumah tangga, beranak dan bercucu.Aku sedar aku 14 tahun terlambat dari tarikh yang kami janjikan.Tetapi apakah Izabella tahu aku ditahan di Moscow dan dipenjarakan di Bombay?Apakah kekasih aku gadis Poland ini tahu bahawa aku tidak menulis surat kerana nota dan alamat aku telah dirampas polis di kota Bombay?Sampai ke senja aku menunggu di hadapan gereja St Adalbert.Lalu, aku teringat kata-kata Izabella semasa ditahan dan dilarang untuk memasuki makam suci di Karbala. Menurut Izabella, di negara Katolik, tidak ada sesiapapun yang dilarang memasuki tempat suci.Tempat suci adalah ruang untuk semua insan mencari diri.Aku juga sedang mencari diri tetapi aku enggan memasuki gereja St Adalbert tanpa Izabella kerana kami berjanji untuk memasuki gereja ini bersama-sama.Izabella dinafikan berbuat demikian di Karbala dan aku menafikan diri aku sendiri di Krakow.


MIC ingatkan BN jangan sentuh kerusi tradisi di PRN Johor

MIC tidak mempunyai masalah jika Barisan Nasional (BN) memperuntukkan kerusi kepada parti mesra BN pada Pilihan Raya Negeri (PRN) Johor asalkan tidak menyentuh kerusi tradisionalnya, kata presidennya S Vigneswaran.“(BN boleh) mempertimbangkan kerusi Umno dan sebagainya, tiada masalah, pertimbangkan sesiapa pun tak ada masalah asalkan bukan kerusi kita (MIC),” katanya kepada pemberita selepas Majlis Pelancaran Briged MIC Johor di Stadium Tertutup Kompleks Sukan EduCity semalam.Vigneswaran berkata demikian kepada pemberita ketika ditanya sama ada pembahagian kerusi antara BN untuk PRN tersebut turut melibatkan parti mesra BN.Sebelum ini, Kongres India Muslim Malaysia (Kimma) dan Parti Makkal Sakti Malaysia (Makkal Sakti) dilaporkan ada membuat permintaan untuk turut bertanding kepada kepimpinan tertinggi BN bersandarkan kesetiaan mereka bersama gabungan berkenaan selama ini.Ditanya mengenai hasrat Umno untuk bertukar dengan kerusi tradisi MIC iaitu Gambir dan Kahang, Vigneswaran berkata di dalam BN ada semangat tolar ansur.Beliau berkata ketika ini MIC sedang berunding dengan Pengerusi BN Ahmad Zahid Hamidi.“Kami mengharapkan berita baik,” katanya.Pada Pilihan Raya Umum ke-14, MIC bertanding di empat kerusi namun memenangi kerusi Kahang dan Tenggaroh dan tewas di Gambir dan Skudai.Sementara itu, Pengerusi BN Johor Hasni Mohammad berkata sekiranya BN memenangi PRN Johor, skim kuota menegak kerajaan (KMK) juga perlu dikembalikan semula bagi memberikan peluang perumahan kepada semua masyarakat.“Kalau dulu kuota KMK ada 10% disediakan untuk rakyat India tetapi Pakatan Harapan (PH) merasakan bahawa kita menggunakan KMK sebagai satu daripada penyalahgunaan kuasa.“Kalau kita menang esok (PRN Johor), KMK ini perlu kita kembalikan semula kepada semua masyarakat kerana itu perkara paling penting untuk beri peluang perumahan kepada semua masyarakat,” katanya ketika berucap pada majlis itu.Turut hadir, Timbalan Presiden MIC M.Saravanan, Bendahari Agung BN Hishammuddin Hussein, Pengerusi MIC Johor R.Vidyananthan, Ketua Wanita MIC Mohana Muniandy dan Ketua Pemuda MIC K.Raven Kumar.Sementara itu, Hasni berkata terma pengundi muda seharusnya diubah kepada pengundi baru bagi membezakan dengan parti Muda.“Kalau kita menghadapi pengundi automatik ini, saya harap tidak ada lagi hari ini kita mengatakan pengundi muda.“Tidak, jangan sebut muda, sebut pengundi baru. Saya tidak mahu parti Muda itu seolah-olah mewakili orang muda,” katanya.


Bawa masuk 'parti nyamuk' bakal cetus masalah pembahagian kerusi, kata penganalisis

Seorang penganalisis meramalkan perebutan kerusi bakal berlaku pada Pilihan Raya Umum ke-15 (PRU15) dalam Barisan Nasional (BN) jika ia menerima penyertaan lebih banyak parti, ketika gabungan diterajui Umno itu mempertimbangkan permohonan enam parti menjelang pilihan raya yang bakal diadakan.
Bercakap kepada MalaysiaNow, James Chin dari Universiti Tasmania, Australia berkata parti komponen BN sedia ada seperti MCA dan MIC tidak mungkin melepaskan mana-mana kerusi mereka sekiranya gabungan itu menerima penyertaan parti politik baru.
"Jika mereka benarkan lebih banyak parti masuk, bilangan kerusi yang akan mereka tandingi semakin berkurangan,” katanya.
"MIC dan MCA akan menjadi parti yang paling awal menghalang mereka."
Beliau menambah, kedua-dua parti itu kelihatan yakin dapat menyerlahkan prestasi terbaik mereka pada PRU akan datang, memandangkan prestasi cemerlang BN pada pilihan raya negeri (PRN) di Melaka dan Johor baru-baru ini.
“Makin sedikit (parti komponen) lebih baik," katanya.
“Teruskan sahaja dengan keanggotaan asal BN iaitu Umno, MCA dan MIC.
"Jika PRU15 diadakan pada Oktober, keputusan besar yang sama akan terhasil.”
Pada 18 Oktober, Timbalan Pengerusi BN Mohamad Hasan berkata gabungan itu masih mempertimbangkan permohonan keahlian Parti Bangsa Malaysia (PBM), yang diketuai bekas anggota Majlis Pimpinan Tertinggi Bersatu Zuraida Kamaruddin, dan beberapa parti lain.
Namun, dalam keadaan parti sedia ada terus menuntut kerusi pada PRU akan datang walaupun sebelum tarikh pilihan raya ditetapkan, BN mungkin berdepan kesukaran dalam isu pembahagian kerusi.
MIC sendiri dilihat menuntut lebih banyak kerusi daripada biasa, di mana pada 18 Ogos lalu, Presidennya SA Vigneswaran berkata parti itu meminta pucuk pimpinan BN untuk membenarkan mereka bertanding di 12 kerusi Parlimen pada PRU15.
"Kami ingin peluang bertanding,” katanya.
“Pasal apa kita nak buang duit, buang masa semua kalau kita tidak boleh bertanding, tidak boleh menang.
"Takkan kita hanya bertempur di Parlimen kita (kerusi tradisi MIC) sahaja...bagaimana dengan Parlimen-Parlimen Umno? Dalam urusan keluarga BN, saya pasti mereka akan mempertimbangkan hal ini."
Beliau turut memberi contoh Cameron Highlands, kerusi yang secara tradisinya diberikan kepada MIC namun kemudiannya diserahkan kepada Umno pada pilihan raya kecil yang diadakan pada 2019.
Chin berkata jika beliau menjadi sebahagian daripada kepimpinan BN, beliau akan berfikir dua kali untuk membuka pintu kepada parti baru seperti PBM.
"Mereka tidak mempunyai rekod sama sekali," tambahnya.
“Malahan, rekod terbaru mereka ialah mereka terus kalah.
"Kenapa nak iktiraf parti nyamuk yang tiada peluang dalam BN?"
Sementara itu bekas setiausaha eksekutif BN Pulau Pinang Azizi Safar berkata Majlis Tertinggi gabungan itu mungkin mengambil lebih banyak masa untuk membincangkan isu itu.
Bercakap kepada MalaysiaNow, beliau berkata keputusan tergesa-gesa tidak perlu dibuat mengenai permohonan parti-parti itu.
Beliau juga berkata kemungkinan kemasukan parti baru akan mengganggu rundingan kerusi dalam BN walaupun tidak semestinya perkara itu akan berlaku.
“Tidak semua parti komponen BN diberi kerusi untuk bertanding dalam PRU,” katanya.
"Kemungkinan besar, hanya seorang dua 'sahabat BN' akan dapat kerusi untuk bertanding pada PRU15."
Azizi berkata ia mungkin berlaku di kerusi-kerusi yang ditandingi oleh Gerakan semasa parti itu bersama BN.
Beliau juga turut bercakap mengenai kemungkinan pertukaran kerusi dalam kalangan tiga parti utama, mengatakan 11 kerusi "lama" Gerakan boleh dibahagikan antara mereka.
“Persoalan utamanya, adakah Umno sanggup memberikan kerusi MIC dan MCA yang boleh dimenangi pada PRU15,” katanya.
“Banyak bahagian Umno minta untuk bertanding di kerusi yang sebelum ini diperuntukkan kepada MIC dan MCA, seperti Batu Kawan, kerana parti itu tewas dalam beberapa PRU lalu.
"Ini satu lagi isu yang mesti diputuskan oleh Majlis Tertinggi."


Tengku Razaleigh bertemu Agong

Istana Negara, yang menjadi tumpuan media sejak pagi, terus menjadi lokasi petugas media berkampung membuat liputan perkembangan mutakhir politik negara, susulan dakwaan ketua pembangkang Anwar Ibrahim mempunyai sokongan ahli Parlimen.Selepas Anwar, yang juga Presiden PKR menghadap Yang di Pertuan Agong Sultan Abdullah Sultan Ahmad Shah pada lewat pagi ini, petugas media menerima maklumat bahawa seorang ahli politik veteran Umno, akan ke Istana Negara pada sebelah petang.Wartawan tempatan dan antarabangsa, yang berada di luar kawasan Pintu Dua Istana Negara sejak 8 pagi pada awalnya diarahkan beredar meninggalkan kawasan berkenaan, namun kembali menunggu di lokasi itu.Dilaporkan kenderaan berwarna hitam yang membawa Ahli Parlimen Gua Musang Tengku Razaleigh Hamzah dilihat keluar dari Pintu Dua Istana Negara, pada 2.40 petang.Kehadiran Tengku Razaleigh bagaimanapun tidak disedari pengamal media yang menunggu di Pintu Dua, dan kemungkinan besar kenderaan yang membawa beliau memasuki Istana Negara melalui Pintu Tiga.Pada Khamis, Anwar berkata Sultan Abdullah telah memperkenankan untuk beliau menghadap hari ini.Pada 23 September lepas, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada ahli Parlimen untuk menubuhkan kerajaan baharu.